ГИЙЕН-БАРРЕ СИНДРОМИ » Тиббий психология – Расмий сайт\nЯнгиликлар » Энциклопедия » ГИЙЕН-БАРРЕ СИНДРОМИ\nГийен-Барре синдроми – демиелинизация билан кечувчи ўткир полирадикулоневропатия. Асосан, ўткир вирусли инфекциялардан сўнг ривожланади. 1916 йили француз врачлари Г. Гийен ва Ж. Барре томонидан ёзилган.\nЭпидемиологияси. Гийен-Барре синдроми (ГБС) умумий популяцияда ҳар йили 100 000 аҳолидан 1–4 кишида учрайди. ГБС турли ёшда, яъни болалик ва қарилик даврларида ҳам учрайди. Бироқ энг кўп касалланиш 20–40 ёшларда рўй беради ва иккала жинс эгаларида ҳам деярли бир хил тарқалган.\nЭтиологияси. Гийен-Барре синдроми кўп этиологияли бўлиб, турли инфекциялар, касалликлар ва интоксикациялардан кейин бошланади. Булар:\nаҳоли орасида кенг тарқалган ЎРВИ, энтеровируслар ва бошқа инфекциялар (грипп, қизамиқ, гемофил таёқчалар, паротит, микоплазма).\nгерпетик инфекциялар (ЦМВ, Эпштайн–Барр, varicella-zoster).\nОИТС ва Лайм-Боррелиоз касаллиги.\nТурли вирусли касалликларга (грипп, қоқшол, қутуриш) қарши эмлашлар.\nТурли дорилар (масалан, тромболитик дорилар) нинг ножўя таъсири ёки асоратлари.\nПНС га токсик таъсир кўрсатувчи кимёвий воситалар, нурланишлар.\nТурли аутоиммун касалликлар (систем қизил бўрича).\nОнкологик касалликлар (лимфогранулематоз, лимфомалар).\nЭтиологияси ноаниқ ҳолатлар.\nТаснифи. Гийен-Барре синдромининг 3 та клиник тури фарқланади.\nЎткир яллиғланиш билан кечувчи миелинсизланувчи полирадикулоневропатия. Бу ГБС нинг классик тури бўлиб, у 80– 90 % ҳолатларда учрайди.\nГБС нинг аксонал тури (аксонал невропатия). Кам учрайдиган тури, яъни 10–20 % ни ташкил қилади.\nМиллер-Фишер синдроми. Жуда кам (1–3 %) учрайди.\nКлиникаси. Оёқларда тезда зўрайиб борувчи фалажликлар билан бошланади ва бу пайтда кучли увишиш ва парестезиялар кузатилади. Баъзан фалажликлар бошланишидан бир неча соат олдин бел ва иккала оёқда кучли радикуляр оғриқлар пайдо бўлади, баъзида эса фалажликлар ҳеч қандай оғриқларсиз ривожлана бошлайди. Шунингдек, фалажликлар авж олаётганда тана ҳарорати ошмаган бўлади. Одатда, тана ҳарорати фалажликлар бошланишидан олдин кўтарилади. Агар фалажликлар шаклланиб бўлганидан кейин, тана ҳарорати оша бошласа, демак, иккиламчи инфекция қўшилган. Тана ҳароратининг кейинроқ кўтарила бошлаши кўпинча зотилжам ривожланиши билан боғлиқ.\nГБС учун жуда хос белги – бу пайдо бўлган симптомларнинг бирдан авж олиб кетиши бўлиб, улар бир неча соат ёки 1–2 кун ичида тананинг юқори қисмларига ҳам ўтади. Аксарият ҳолларда бугун оёқларда пайдо бўлган фалажлик эртага қўлларга ўтади ва кейинги куни эса бульбар фалажлик ривожланади. Фалажликларнинг симметрик тарзда оёқлардан бошланиб қўлларга ўтиши ва тез орада бульбар нервларга тарқалиши ГБС учун жуда хосдир. Буни кўтарилувчи Ландри фалажлиги деб аташади. Баъзан эса ўткир бошланган касаллик белгиларининг тўла шаклланиши 2–4 ҳафтага чўзилади, сўнгра касаллик зўрайишдан тўхтаб, тикланиш даври бошланади.\nБаъзан фалажликлар ва сезги бузилишлари биратўла оёқларда ҳам, қўлларда ҳам пайдо бўлади. Фалажликлар қўлларга ўтганда диафрагмал нервлар зарарланиши ҳисобига нафас олиш қийинлашиб, зотилжам ривожланиш хавфи юзага келади. Барча фалажликлар фақат периферик типда бўлиб, улар, одатда, симметрик тарзда бошланади. Пастки парапарез тетрапарезга, кейинчалик эса тетраплегияга ўтади. Касалликнинг дастлабки кунлариёқ пай рефлекслари сўнади ва барча фалажланган мускулларда гипотония аниқланади.\nГБС да краниал нервлар зарарланиши деярли 50 % ҳолатларда кузатилади. Асосан, юз нервлари ва бульбар нервлар симметрик тарзда зарарланади.\nБеморларнинг деярли ярмида фалажликлар билан биргаликда сезги бузилишлари ҳам кузатилади. Дастлаб полиневритик типда, яъни "пайпоқ ва қўлқоп" типида юзаки сезги бузилади, кейин эса чуқур сезги бузила бошлайди. Чуқур сезги ҳар доим ҳам бузилавермайди. Сезги бузилишлари енгил гипестезиядан то тўла анестезиягача кузатилади. Сезги бузилишлари ҳам ҳаракат бузилишлари каби периферик нервларнинг зарарланиши билан боғлиқ. Бемор "тўшакка михланиб қолганидан" кейин тананинг турли жойлари, айниқса, белда ва соннинг олдинги қисмларида яна оғриқлар пайдо бўлади.\nМиллер-Фишер синдроми яққол ифодаланган офталмоплегия, мияча ёки мияча-сенситив атаксиялари ва VII, IX, X нервларнинг енгил зарарланиши билан намоён бўлади. Касаллик бироз сурункали тарзда ривожланади, периферик фалажликлар кейин қўшилади ва улар қўллардан бошланиб кейин оёқларга ўтади. Демак, Миллер-Фишер синдроми учун тепадан пастга йўналувчи фалажликлар хос. Ликворда оқсил-ҳужайра диссоциацияси кузатилади. Ушбу синдромни кўпинча ботулизм ва миастения билан қиёслашга тўғри келади.\nВегетатив бузилишлар ҳам кўп кузатилади. Улар умумий гипергидроз, АҚБ нинг ўйнаб туриши, тахикардия ёки брадикардия ва бошқа вазомотор бузилишлар билан намоён бўлади. Шунингдек, ошқозон-ичак системаси дисфункцияси (диарея, қабзият, абдоминалгия) кузатилади. Тос аъзолари функцияси кам ҳолатларда бузилади, яъни сийдик тутилиши кузатилади.\nТашхис қўйиш алгоритми. 1993 йили Жаҳон соғлиқни сақлаш ташкилоти экспертлар гуруҳи ГБС ташхисини қўйиш алгоритмини ишлаб чиқди. Ушбу алгоритм 5.5-жадвалда келтирилган.\n5.5-жадвал. Гийен-Барре синдроми ташхисини қўйиш алгоритми\nI. Ташхис қўйиш учун зарур бўлган белгилар\nМушакларнинг зўрайиб борувчи фалажлиги (камида иккала оёқ ёки қўлларда ривожланиши керак)\nАрефлексия (пай рефлекслари сўниши)\nII. Ташхисни тасдиқловчи белгилар\nА. Клиник белгилари (аҳамиятлилик даражасига қараб келтирилган)\nЗўрайиб бориши: мушаклар фалажлиги тезда ривожланади, бироқ касаллик бошлан-ганидан 4 ҳафта ўтгач, ривожланишдан тўхтайди.\nСимптомларнинг симметрик тарзда намоён бўлиши: битта оёқ ёки қўл зарарланган бўлса, иккинчиси ҳам, албатта, зарарланган бўлади. Бироқ касалликнинг дастлабки кунлари енгил асимметрия кузатилиши мумкин.\nСезги бузилишининг объектив ва субъектив симптомлари.\nКраниал нервлар зарарланиши: мимик мушаклар фалажи.\nТикланиш: касаллик ривожланишдан тўхтаганидан сўнг 2-4 ҳафта ўтгач, тикланиш даври бошланади, бироқ бу давр яна бир неча ҳафтага чўзилиши мумкин. Аксарият беморларда функцияларнинг тўла тикланиши кузатилади.\nВегетатив бузилишлар: тахикардия ва бошқа аритмиялар, постурал артериал гипо-тензия, артериал гипертензия, вазомотор бузилишлар.\nКасаллик белгилари намоён бўлаётганда тана ҳарорати кўтарилмаслиги. Баъзан тана ҳарорати кўтарилиши ва улар бошқа инфекция ва касалликлар билан боғлиқ бўли-ши мумкин; тана ҳарорати кўтарилиши ГБС ни инкор қилмайди, бироқ бошқа касаллик борлигини аниқлашни талаб қилади, хусусан полиомиелитни.\nВ. Клиник вариантлари ва кечиши\nКучли даражада сезги бузилишлари ва уларнинг оғриқлар билан намоён бўлиши.\nЗўрайиб боришнинг 4 ҳафтадан кейин ҳам давом этиши. Баъзан касалликнинг зўрай-иб бориши яна бир нечта ҳафтага чўзилиши ёки кичик рецидивлар билан кечиши.\nКасаллик зўрайишдан тўхташи ва функциялар қайта тикланмаслиги ёки оғир асоратлар қолиши.\nСфинктерлар функцияси: одатда, сфинктерлар зарарланмайди, бироқ баъзида сийдик тутилиши кузатилади.\nМНС зарарланиши: ГБС да ПНС зарарланади, МНС зарарланишини исботловчи маълумотлар йўқ. Баъзи беморларда дизартрия, мияча атаксияси, ёзилувчи патологик симптомлар ва ўтказувчи типда сезги бузилишлари (ноаниқ ифодаланган) кузатилиши мумкин. Ушбу симптомлар мавжудлиги ГБС ни инкор қила олмайди (агар уни тасдиқловчи бошқа симптомлар мавжуд бўлса).\nС. Ташхисни тасдиқловчи ликвор маълумотлари\nОқсил: касаллик бошланганидан 1 ҳафта ўтгач, ликворда оқсил миқдори ошади (унгача оқсил миқдори нормада бўлиши мумкин).\nЦитоз:1 мкл ликворда мононуклеар лейкоцитлар сони 10 тага етади (агар 1 мкл ликворда лейкоцитлар сони 20 тага етса, унда янада чуқурроқ текширувлар ўтказиш зарур). Агар уларнинг миқдори 1 мкл ликворда 50 дан ошса, ГБС ташхиси инкор қилинади. Бироқ бу қоида ОИТС ва Лайм-боррелиоз касалликлари сабабли ривожланган ГБС учун тааллуқли эмас\nIII. Ташхис тўғрилигига шубҳа туғдирувчи белгилар\nФалажликларнинг кучли асимметрияси\nТос функцияларининг турғун бузилиши\nКасаллик бошланган пайтда тос функциялари бузилиши\n1 мкл ликворда мононуклеар лейкоцитлар сонининг 50 дан ошиши\nЛикворда полиморф ядроли лейкоцитлар аниқланиши\nСезги бузилишлари локал кўринишда намоён бўлиши\nУчувчи органик бирикмалар билан яқинда заҳарланиш\nПорфирин алмашинуви бузилиши, ўткир порфирия\nЯқинда ўтказилган дифтерия\nҚўрғошиндан заҳарланиш сабабли юзага келган невропатия белгилари\nФақат сенсор бузилишлар кузатилиши*\nГБС га ўхшаш белгилар билан намоён бўлувчи бошқа касалликнинг аниқланиши (полиомиелит, ботулизм, токсик полинейропатия)\n* ГБС нинг фақат сенсор бузилишлар билан намоён бўлувчи атипик тури мавжуд ва унинг жуда кам учрашини тасдиқловчи маълумотлар бор.\nҚон ва сийдикнинг умумий анализи ўта муҳим аҳамиятга эга ва у касаллик этиологиясини аниқлашга ёрдам беради.\nҚоннинг биокимёвий анализи. Қон зардобида электролитлар миқдори ва артериал қоннинг газ таркибини аниқлаш. Агар G синфига кирувчи иммуноглобулинлар билан махсус терапия ўтказиш режалаштирилса, унда қонда Ig фракцияси аниқланади. Қонда IgА миқдорининг кам бўлиши, одатда, унинг наслий етишмовчилиги билан боғлиқ. Бундай вазиятларда иммуноглобулин билан даволаш тақиқланади, акс ҳолда анафилактик шок ривожланиши мумкин.\nЛикворда оқсил миқдори ва цитозни аниқлаш. ГБС нинг типик турлари учун оқсил-ҳужайра диссоциацияси жуда хос.\nСерологик ва вирусологик текширувлар касаллик этиологиясини аниқлаш учун ўтказилади.\nҲаётий муҳим функциялар (ташқи нафас, АҚБ, ЭКГ, ЭЭГ, пулсометрия, оксиметрия) мониторингини таъминлаш. Улар беморни сунъий нафас олдириш системасига ўз вақтида ўтказиш учун аҳамиятлидир.\nЭлектромиография. Унинг диагностик аҳамияти катта бўлиб, ГБС ва унинг турларини тўғри аниқлашга ёрдам беради. Касалликнинг дастлабки ҳафтасида ЭМГ кўрсаткичлари нормада бўлиши мумкин.\nКТ ва МРТ текширувлари фақат қиёсий ташхис ўтказиш учун қўлланилади. Ушбу текширувлар ГБС ни энцефаломиелит ва миелитлар билан қиёслашга ёрдам беради.\nГБС даражасини баҳолаш ва даволаш муолажаларини тўғри ишлаб чиқишда фалажликлар даражасини аниқлаш ўта муҳим. Бу мақсадда қуйидаги шкала қўлланилади (5.6-жадвал).\nҲаракат бузилишларини баҳолашнинг Шимолий Америка шкаласи\nҲаракатнинг енгил бузилишлари\nЁрдамсиз ёки қўлтиқтаёқларсиз 5 м га юриб бориш\nЁрдам ёки қўлтиқтаёқлар билан 5 м га юриб бориш\nТўшак ёки ногиронлик аравасига "михланиб" қолиши\nСунъий нафас олдириш системасига ўтказишга зарурат туғилиши\nГБС ташхисини қўйишда ЭМГ текширувини ўтказиш муҳим аҳамиятга эга. Мутахассислар томонидан касалликнинг электромиографик мезонлари ишлаб чиқилган. Уларни келтириб ўтамиз.\nГийен-Барре синдромининг ЭМГ мезонлари\nА. Норма (ушбу ўзгаришлар аниқланиши керак)\nДистал мотор латентлик < 100 % (норманинг юқори чегарасидан).\nҒ-тўлқин сақланиб қолиши ва унинг латентлиги < 100 % (норманинг юқори чегарасидан).\nҚўзғалишнинг тарқалиш тезлиги > 100 % (норманинг пастки чегарасидан).\nДистал нуқтани стимуляция қилганда М-жавоб амплитудаси > 100 % (норманинг пастки чегарасидан).\nПроксимал нуқтани стимуляция қилганда М-жавоб амплитудаси >100 % (норманинг пастки чегарасидан).\n«Проксимал нуқтани стимуляция қилганда М-жавоб амплитудаси/Дистал нуқтани стимуляция қилганда М-жавоб амплитудаси» муносабати > 0,5.\nБ. Бирламчи демиелинизация билан кечувчи невропатия (қуйидаги белгиларнинг камида биттаси бўлиши керак)\nҚўзғалишнинг тарқалиш тезлиги < 90 % (норманинг пастки чегарасидан).\nДистал мотор латентлик > 110 % (норманинг юқори чегарасидан).\n«Проксимал нуқтани стимуляция қилганда М-жавоб амплитуда\nси / Дистал нуқтани стимуляция қилганда М-жавоб амплитудаси» < 0,5.\nҒ-тўлқин латентлиги > 120 % (норманинг юқори чегарасидан).\nҚиёсий ташхис. Гийен-Барре синдромини ПНС зарарланиши билан кечувчи бир қатор касалликлар, яъни ўткир тарқоқ энцефаломиелит, полиомиелит, миелит, дифтерия, ботулизм, порфирия билан қиёслаш керак бўлади.\nЎткир тарқоқ энцефаломиелит (ЎТЭМ). Ушбу касалликда фалажликлар, асосан, марказий пирамидал йўллар зарарланиши ҳисобига ривожланади (гиперрефлексия, патологик рефлекслар, мушакларда спастик гипертонус). Периферик (атрофик) типдаги фалажликлар ва полиневритик типдаги сезги бузилишлари бўлмайди. Сезги ўтказувчи типда бузилади, энцефалитик симптомлар яққол кўзга ташланади, тос аъзолари функцияси издан чиқади. Барча симптомлар асимметрик тарзда намоён бўлади. МРТ ва ЭМГ текширувлари ҳам ЎТЭМ ни ГБС билан қиёслашга ёрдам беради.\nПолиомиелитда ҳам периферик фалажликларнинг ўткир бошланиши ва тез ривожланиши, атипик турларида бульбар фалажликнинг ҳам бўлиши уни ГБС билан қиёслашни талаб қилади. Бироқ полиомиелит, асосан, 3 ёшгача бўлган болаларда учрайди, ГБС эса бироз катта ёшдан бошланади. Полиомиелит учун симметрик фалажликлар эмас, аксинча, периферик монопарезлар хос бўлиб, улар орқа миянинг олдинги шохи зарарланиши ҳисобига ривожланади. Атрофиялар тез вужудга келади ва кучли ифодаланган бўлади, сезги бузилмайди. Ликворда ҳужайра-оқсил диссоциацияси аниқланади. Шунингдек, серологик ва вирусологик текширувлар полиомиелит ташхисини тўғри аниқлашга ёрдам беради.\nМиелитнинг ҳам ўткир бошланиши, фалажликларнинг тез ривожланиши уни ГБС билан қиёслашни тақозо этади. Аммо миелитда юзага келадиган фалажликлар орқа мия зарарланиши билан боғлиқ. ГБС дан фарқли ўлароқ, миелитда марказий фалажликлар ҳам кузатилади. Миелитнинг пастки периферик парапарез билан ривожланадиган турини ГБС нинг бошланғич даври билан қиёслаш бироз мушкул. Бироқ миелитнинг бу тури учун ўтказувчи типда сезги бузилишлари, тос функцияларининг турғун бузилиши, қўшимча равишда патологик пирамидал симптомлар пайдо бўлиши хос.\nДифтерик полиневропатияни дастлаб ГБС нинг бульбар тури, яъни Миллер-Фишер синдроми билан қиёслаш зарур. Чунки дифтерияда бульбар фалажлик жуда эрта, яъни касалликнинг 3–5-кунлари ривожланади ва бульбар нервларнинг ўткир зарарланиши ҳисобига юзага келади. Бульбар нервлар билан биргаликда кўзни ҳаракатлантирувчи нервлар ҳам зарарланади, яъни птоз, ғилайлик, диплопия, мидриаз, қорачиқлар фотореакцияси пасайиши пайдо бўлади. Демак, дифтерик полиневропатиянинг ўткир даври учун краниал нервлар зарарланиши жуда хос бўлиб, бу ҳолат ГБС да жуда кам (3 %) учрайди. Краниал нервлар зарарлангач, яъни 1–2 ҳафта ичида ГБС га ўхшаб диффуз полиневропатия ривожланади. Периферик фалажликлар оёқлардан бошланиб, кейин қўлларга ўтади. Баъзи ҳолларда бунинг акси кузатилади, яъни краниал невропатиялардан сўнг периферик фалажликлар қўлларда пайдо бўлиб, кейин эса оёқларга ўтади.\nДифтерик полиневропатия учун полиневритик типда сезги бузилишлари жуда хос ва улар аксарият ҳолларда радикуляр-сегментар бузилишлар билан биргаликда намоён бўлади. Баъзан кучли ифодаланган сенситив атаксия кузатилади, буни дифтерик псевдотабес деб аташади. Дифтерияда функциялар қай тарзда бузилган бўлса, шу тарзда қайта тикланади: дастлаб краниал нервлар функцияси тикланади, кейин эса оёқ-қўллардаги фалажликлар орқага чекинади. Бу жараён бир неча ҳафтадан бир неча ойгача, одатда, 1 йилгача давом этади. Жуда кам ҳолатларда оғир асоратлар қолади. Дифтерия учун ҳам ликворда оқсил-ҳужайра диссоциацияси хос бўлиб, у 2 ойгача сақланиши мумкин. Дифтерияни тўғри аниқлашда тил усти оқ қобиқ билан қопланиши, оғиз бўшлиғида яллиғланиш реакциялари кузатилиши ва дифтерия бактериялари аниқланиши ўта муҳим.\nБотулизмда кузатиладиган полиневропатия ҳам дастлаб кўзни ҳаракатлантирувчи нервлардан бошланади ва тезда бульбар нервларга ўтади. Ботулизм клиникаси тана ҳарорати кўтарилиши билан эмас, балки ўткир гастроэнтерит клиникаси билан бошланади. Ботулизмда неврологик симптомлар касалликнинг 2–3-кунлари бошланиб, 1 ҳафта ичида тўла шаклланади. Ушбу неврологик симптомлар периферик нервлар зарарланиши сабабли эмас, балки ботулизм токсини синапслар фаолиятини издан чиқарганлиги сабабли ривожланади. Ушбу токсин синапсларда медиаторлар алмашинувини бузади ва бунинг натижасида импульсларнинг нейронлардан мушакларга узатилиши тўхтайди. Шунинг учун ҳам ботулизм сабабли ривожланган фалажликларда рефлекслар сақланиб қолади ёки бироз сусаяди, мушакларда умумий гипотония пайдо бўлади. Бироқ атрофия ва сезги бузилишлари кузатилмайди. Ботулизм клиникаси миастения клиникасига ўхшаб кетади. Ботулизм учун ГБС га ўхшаш яққол тетрапарез ёки тетраплегия хос эмас. Касаллик кўпинча краниал полиневропатия билан чегараланиб қолади. Ликворда патологик ўзгаришлар кузатилмайди. Неврологик функцияларнинг қайта тикланиши 4 ҳафтага, оғир турларида ундан ҳам кўпроқ давом этади.\nЎткир порфирия – порфирин алмашинуви бузилиши сабабли қорин соҳасида ўткир хуружли оғриқлар билан кечадиган наслий касаллик. Тезда ривожланган неврологик бузилишлар периферик полинейропатия билан намоён бўлиб, баъзан тўла тетраплегия даражасига етади. Краниал нервлар ҳам зарарланади. Диафрагмал нервлар зарарланиши оқибатида нафас олиш бузилади. ГБС га хос бўлмаган психотик бузилишлар, ўткир депрессия, кома ва эпилептик хуружлар кузатилади. Касаллик аёлларда бироз кўп учрайди. Ўткир хуружлар ўтгандан кейин ҳам руҳий бузилишлар ва полиневропатия сақланиб қолади. Касаллик ҳар доим қорин соҳасидаги ўткир оғриқли хуруж билан бошланади. Табиийки, бундай беморлар "ўткир қорин" синдроми ташхиси билан хирургик стационарга ётқизилади. Тўғри ташхис кўпинча аниқланмай қолади ва аксарият ҳолларда ўлим билан тугайди. Ҳаёти сақлаб қолинган беморларда функциялар тикланиши бир неча ойгача чўзилади ва тўла тикланиш ҳар доим ҳам кузатилавермайди. Сийдикда зудлик билан порфобилиноген миқдорини аниқлаш ташхисни тўғри қўйиш имконини беради. У сийдик билан кўп миқдорда ажралиб чиқади.\nМиастения ГБС дан касалликнинг кечиши, сезги бузилишлари бўлмаслиги, пай рефлекслари сўнмаслиги, прозерин синамасига ижобий реакцияси ва ЭМГ да миастенияга хос белгилар мавжудлиги билан ажралиб туради.\nДаволаш. Гийен-Барре синдроми аниқланган беморни реанимация бўлимида даволаш мақсадга мувофиқ. Чунки бир неча соат ичида беморнинг аҳволи оғирлашиб, уни сунъий нафас олдириш системасига ўтказиш зарур бўлиб қолиши мумкин. Агар бемор тўхтаб-тўхтаб нафас олса ва бу жараёнда қорин мушаклари иштироки кучая борса, овози пасаётган бўлса, йўтал ёки ҳиқичоқ пайдо бўлса, АҚБ ўйнай бошласа ва тахикардия кучайса, беморни сунъий нафас олдириш системасига дарҳол ўтказиш керак.\nГБС аутоиммун касаллик бўлганлиги боис, специфик даволаш усулларини зудлик билан бошлаш зарур. Специфик даволаш усуллари касалликнинг оғир ёки ўртача оғир турларида, яъни Шимолий Америка шкаласи бўйича фалажланиш даражаси 2–5 баллни ташкил қилганда тавсия этилади. Шу боис, G синфига кирувчи иммуноглобулинлар билан даволаш ёки плазмаферез ўтказиш тезда бошланиши керак. Иккала усул ҳам жуда самарали, аммо уларни биргаликда қўллаш тавсия этилмайди.\nПлазмаферез ўтказишдан асосий мақсад – ГБС ни юзага келтирган антитаначаларни қондан чиқариб ташлаш. Бу муолажа ўтказилган беморларда фалажликлар тез орқага чекиниб, функционал тикланиш эрта бошланади. Агар бемор сунъий нафас олдириш системасига уланган бўлса, ундан вақтлироқ чиқиш имкони пайдо бўлади. Плазмаферез беморнинг аҳволига қараб 3–6 марта кунора ўтказилади. Битта сеансда алмашинадиган плазма миқдори 1 кг тана вазнига камида 40 мл ни ташкил қилиши керак. Заруратга қараб бу кўрсаткич 200 мл гача етказилиши мумкин. Плазмаферезда ажратиб олинган суюқлик ўрнига 0,9 % натрий хлорид эритмаси, албумин ёки плазма ўрнини босувчи бошқа эритмалар юборилади.\nПлазмаферез ўтказаётганда АҚБ тушиб кетиши, юрак ритми бузилиши, гипопротромбинемия ҳисобига турли тўқималарга қон қуйилишлар кузатилиши мумкин. Шунинг учун ҳам ушбу усул қулай шароитда ва уни мукаммал биладиган мутахассислар томонидан ўтказилиши керак. Плазмаферез ўтказишда жигар етишмовчилиги, оғир юрак-қон томир касалликлари, айниқса, яқинда ўтказилган миокард инфаркти, қон ивишининг бузилиши, электролитлар бузилиши билан кечувчи касалликлар нисбий монелик қилувчи ҳолатлар ҳисобланади.\nG синфига кирувчи иммуноглобулинлар билан даволаш. Буларга сандоглобулин, октагам, хумаглобин каби дорилар киради. Иммуноглобулин донор қонининг плазмасидан олинади ва унинг 90 % и lgG дан иборат. Иммуноглобулин 1 кг тана вазнига 0,4 г дан 1000 мл физиологик эритмада вена ичига ҳар куни томчилатиб юборилади. Агар беморнинг тана вазни 60 кг бўлса, юбориладиган дорининг кундалик миқдори 24 г ни ташкил қилади. Эритмани жуда секин, яъни 6–8 соат мобайнида юбориш керак. Акс ҳолда анафилактик шок ривожланиши мумкин. Иммуноглобулин билан даволаш 5 кун мобайнида олиб борилади. Ушбу даволаш муолажалари қанча эрта бошланса, функционал тикланиш ҳам шунча эрта бошланади. Иммуноглобулинлар билан даволаш кечиктирилса (масалан, 4 ҳафтадан сўнг), улар етарли миқдорда берилган тақдирда ҳам кўзланган натижага эришиб бўлмайди.\nИммуноглобулинлар билан даволашнинг ножўя таъсирлари. Агар қонда иммуноглобулин миқдори жуда кам бўлса (масалан, ушбу оқсилнинг туғма нуқсонида), иммуноглобулинлар билан даволаш анафилактик шок ривожланишига олиб келиши мумкин. Шу боис, ушбу дорилар билан даволашдан олдин қон зардобида иммуноглобулинлар миқдори текширилиши керак. Сурункали буйрак касалликлари билан оғриётган беморларда ўткир тубуляр некроз ва ўткир буйрак етишмовчилиги ривожланиши мумкин. Бу асоратлар баъзида диализ ўтказишни талаб қилади. Шунингдек, 4–5 кун ичида ўтиб кетадиган менингизм белгилари кузатилиши эҳтимоли бор. Баъзида бош оғриққа мойил беморларда бош оғриғи кучаяди. Тана ҳарорати кўтарилиши ҳам эҳтимолдан йироқ эмас.\nАнафилактик шокда зудлик билан қилинадиган муолажалар:\nАтропин 0,1 % – 1 мл тери остига ёки вена ичига қилинади.\n25 мг допамин 200 мл глюкоза ёки натрий хлориднинг физиологик эритмасида венага жуда секин томчилатиб юборилади. Допамин дастлаб ҳар дақиқага 1–5 мкг/кг (1 дақиқада 2–10 томчи) миқдорда венадан томчилатиб қилинади. Заруратга қараб тезлаштирилади, яъни ҳар дақиқада 10–20 мкг/кг (20–40 томчи) юборилиши мумкин. Гемодинамика тиклангандан сўнг допамин юбо-риш тўхтатилади.\nКортикостероидлар, яъни преднизолон кунига 90–120 мг ёки дексаметазон 8–24 мг венага қилинади. Ўпка шиши кучайса, гормонлар миқдорини яна кўпайтириш мумкин.\nАминофиллин (эуфиллин) – 10 мл 2,4 % эритмаси бронхообструктив синдромни бартараф этиш учун венага томчилатиб қилинади.\nЮрак гликозидлари – 0,5% – 0,5 мл строфантин вена ичига юрак фаолиятини яхшилаш учун юборилади.\nНафас олиш фаолиятини таъминлаш даволашнинг асосий мақсадларидан биридир. Чунки диафрагма фалажлиги сабабли 30–50 % беморда нафас олиш бузилишлари кузатилади. Шунинг учун ҳам ўпканинг ҳаётий ҳажми (ЎҲҲ) мониторинги амалга оширилади. Агар ЎҲҲ 15–20 мл/кг гача камайса, РаО2 < 60 мм сим уст ёки РаСО2 > 50 мм сим. уст. бўлса, у ҳолда трахея интубация қилинади. Беморни сунъий нафас олдириш системаси аппаратида сақлаш муддати индивидуал тарзда ҳал қилинади. Бунинг учун ЎҲҲ миқдори, ютқум ва йўтал рефлексларининг пайдо бўлиши ва беморнинг умумий аҳволи ҳисобга олинади.\nЮрак-қон томир фаолиятини бошқариш. ГБС нинг ўткир даврида АҚБ кўтарилиши ёки тушиб кетиши, юрак ритмининг бузилишлари кўп учрайди. Уларни ўз вақтида коррекция қилиш ўта муҳимдир.\nАҚБ ошиб бошласа ва тахикардия ривожланса – β-адреноблокаторлар, яъни бисопролол (конкор), пропранолол (обзидан, анаприлин, индерал), метопролол (беталок), атенолол, небивалол (небилет) тавсия этилади. Ушбу дориларнинг бирортаси АҚБ даражасига қараб беморга кукун ҳолида берилади ёки зонд орқали юборилади. Масалан, конкор кунига 10–20 мг, эгилок 50–100 мг, атенолол 50–100 мг, небилет 2,5–5 мг ва ҳ.к. Чунки Р-адреноблокаторлар гипотензив, антиангинал, антиаритмик ва бироз метаболик таъсирга эга. Р-адреноблокаторлар брадикардия, артериал гипотония, атриовентрикуляр ўтказувчанлик бузилиши, бронхиал астмаларда берилмайди. Кальций антагонистларидан нифедипин 10–20 мг дан тил остига ташланади (АҚБ паст бўлса, берилмайди). АҚБ тушиб кетса ва брадикардия ривожланса, 0,1 % ли атропин 0,5–1мл дан в/и га қилинади. Гемодилюцияни таъминлаб туриш ҳам муҳим аҳамиятга эга.\nАнтибиотиклар профилактик мақсадда, яъни пневмония, сепсис ва шу каби бошқа бактериал инфекцияларнинг олдини олиш ёки уларни бартараф этиш учун берилади. Бунинг учун кенг спектрга эга бўлган антибиотиклар танланади ва етарли дозада қилинади. Цефалоспоринлар шу талабларга жавоб беради. Уларнинг таъсир доираси жуда кенг ва самарали бўлиб, организмга заҳарли таъсири жуда кам (5.7-жадвал).\nЦефалоспоринларнинг III авлодини парентерал юбориш схемаси\nПрофилактика учун 1,0 г дан кунига 1-2 маҳал.\nДаволаш мақсадида 2,0 г дан кунига 2-3 маҳал в/и ёки м/и\nПрофилактика учун 50 мг/кг кунига 1-2 маҳал в/и ёки м/и.\nДаволаш мақсадида 100 мг/кг кунига 2-3 маҳал в/и ёки м/и\nПрофилактика учун 1,0 г дан кунига 2-3 маҳал.\nПрофилактика учун 30-60 мг/ кг кунига 2-3 маҳал в/и ёки м/и.\nДаволаш мақсадида 200 мг/кг кунига 2-3 маҳал в/и ёки м/и\nПрофилактика учун 2,0 г дан кунига 2 маҳал.\nДаволаш мақсадида 4,0 г дан кунига 2 маҳал в/и ёки м/и\nПрофилактика учун 40 мг/кг кунига 2-3 маҳал в/и ёки м/и.\nДаволаш мақсадида 80 мг/кг кунига 2-3 маҳал в/и ёки м/и\nИзоҳ. Беморнинг аҳволига қараб дорилар дозаси ўзгартирилиши мумкин.\nГийен-Барре синдромининг ўткир даврида кортикостероидларни қўллаш бефойда бўлганлиги учун ҳам улар билан даволаш тавсия этилмайди. Кортикостериодлар сурункали кечувчи полирадикулоневропатияларда самарали.\nТромбоэмболик асоратлар профилактикаси. Узоқ вақт давом этувчи тетраплегияларда оёқнинг чуқур веналари тромбоэмболияси ривожланиши эҳтимоли бор. Айниқса, ўпка артерияси тромбоэмболияси ўта хавфлидир. Баъзан беморлар ГБС нинг ўткир давридаёқ ушбу асоратдан вафот этишади. Тромбоэмболиянинг олдини олиш мақсадида 0,3 мл фраксипарин тери остига кунига 1–2 маҳал қилинади. Антикоагулянтларни катта миқдорда бериш мумкин эмас.\nОғриқлар, яъни артралгия ва миалгияларни бартараф этиш. Одатда, бемор оғриқларни оёқ-қўлларида ҳаракатлар пайдо бўлганидан кейин сеза бошлайди. Уларни бартараф этиш мақсадида яллиғланишга қарши ностероид воситалар – депомедрол 40 мг м/и га, миорелаксантлар – клоназепам 1 мг дан кунига 2 маҳал, тизанидин 2–4 мг 3 маҳал, трициклик антидепрессантлар – амитриптилин 10–25 мг кунига 3 маҳал, имипрамин 25–100 мг, антиконвулсантлар – габапентин – дастлаб 100–300 мг дан бир маҳал кечаси ичишга берилади. Габапентиннинг кундалик дозаси кейинчалик ошириб борилади ва 600 мг га етказилади. Бу дори оғриқлардан ташқари тунги уйқуни ҳам маромлаштиради. Қўшимча равишда карбамазепин кунига 100 мг дан, кейинчалик 200 мг дан 3 маҳал берилади. Дорилар дозаси оғриқнинг кучига қараб белгиланади. Оғриқ қолдирувчи дориларни монелик қилувчи ҳолатларни эътиборга олиб тавсия этиш лозим. Масалан, габапентин катта дозаларда (600 мг дан юқори) периферик шишларни кучайтириши мумкин.\nЁтоқ яралар ва контрактураларнинг олдини олиш. Бемор юпқа ва равон тўшакда ётиши, унга ёпилган чойшаб йиғилиб қолмаслиги ва ҳатто букилган жойлари ҳам бўлмаслиги керак. Оғир беморлар учун махсус, ичига сув ёки ҳаво тўлдирилган тўшаклар ҳам мавжуд, уларнинг устини чойшаб билан ёпиш шарт эмас. Периферик нейропатия терининг трофикасини жуда сустлаштиради ва бунинг натижасида фалажланган оёқларда тезда ётоқ яралар ва болдир соҳаси веналари тромбоэмболияси ривожланиши хавфи пайдо бўлади. Фалажланган оёқ-қўллар бир ҳолатда букилиб қолмаслиги керак. Кураклар тагига ёстиқ қўйиш мумкин эмас, акс ҳолда кифоз ривожланиши мумкин. Бемор паст ёстиқда равон ётиши лозим.\nЗотилжамнинг олдини олиш мақсадида кўкрак қафаси вибрацион массаж қилинади, иккала қўл билан нафас олиш машқлари бажарилади.\nОёқ-қўлларда плегиялар вужудга келган пайтларда, яъни касалликнинг ўткир кунидан бошлаб пассив ҳаракатлар орқали турли машқлар бажарилади. Улар артропатия, ётоқ яра ва турли контрактураларнинг олдини олади. Аммо бу машқларни қисқа вақт ичида (одатда, 30 дақиқа) кунига 2–3 маҳал бажариш кифоя. Чунки узоқ давом этадиган машқлар бўғимлар ва периферик нервларга шикаст етказиб қўйиши мумкин. Бемор ҳушига келиб фалажланган оёқ-қўлларда ҳаракатлар пайдо бўла бошласа, жисмоний машқлар ҳажмини кўпайтириш ва уқалашларни бошлаш лозим. Соннинг букилувчи контрактурасини олдини олиш учун гоҳида беморни қорни билан ётқизиб туриш керак.\nФалажланган оёқ-қўлларда шишларни бартараф этиш. Узоқ давом этувчи мушаклар атонияси шишлар пайдо бўлишига сабабчи бўлади. Фалажланган оёқ-қўлларда вужудга келган шишлар терининг мўртлашуви, трофик яралар пайдо бўлиши ва уларга инфекция тушиб, сепсис ривожланишига олиб келади. Шишларнинг олдини олиш учун оёқ-қўлларнинг дистал қисмини кўтариб қўйиш лозим. Натижада, веналарда қон оқиши бироз тезлашади ва шишлар камаяди. Шунингдек, оёқ-қўлларнинг дистал қисмларидан бошлаб проксимал томонга қараб уқалашлар ўтказилади. Бу уқалашлар 60 дақиқа мобайнида кунига 2 маҳал, одатда, эрталаб ва кечқурун бажарилади. Шишларнинг олдини олиш учун махсус эластик бинтлардан фойдаланилади, бироқ уларни кунига 3–4 марта ечиб, яна қайта боғлаб туриш керак. Эластик бинтлар узоқ муддат боғлиқ ҳолда қолиб кетмаслиги лозим.\nПрогноз. Касаллик оғир кечса-да, тўғри ва ўз вақтида олиб борилган даволаш муолажалари, айниқса плазмаферез ва G гуруҳга кирувчи иммуноглобулинлар билан даволаш орқали 80 % ҳолатларда беморнинг ҳаётини сақлаб қолиш ва бузилган функцияларнинг тўла тикланишига эришиш мумкин. Одатда, 6–12 ой ичида тўла функционал тикланиш кузатилади. Демак, оғир плегиялар ҳам тикланиб кетади. ГБС да ўлим 10 % дан ошмайди ва болаларда у жуда кам кузатилади, яъни 10 ёшгача бўлган болаларда ўлим 1 %, 50 ёшдан ошганларда бироз кўп, яъни 10 % гача учрайди. Айниқса, бульбар ва диафрагмал нервлар зарарланиши ва иккиламчи инфекциялар қўшилиши (сепсис, зотилжам, менингит) бемор ҳаёти учун ўта хавфлидир. Баъзида ўткир тарзда ривожланган ўпка артерияси тромбоэмболияси бемор ўлимига сабаб бўлади.\nБаъзан, яъни 10 % ҳолатларда фалажликлар тўла тикланмайди, мушак-бўғим контрактураси, артропатия ва трофик яралар каби асоратлар сақланиб қолади. Улар кўпинча 60 ёшдан ошганларда кузатилади. Гоҳида грипп ва шу каби ўткир респиратор инфекциялар касалликни қўзғаб юборади. Бироқ улар 5 % дан ошмайди, яъни барча вирусли инфекциялар ҳам касалликни қўзғайвермайди. ГБС билан касалланганларга кейинчалик турли вирусли инфекцияларга қарши эмлашлар ўтказиш мумкин эмас. Эмлашлар касаллик белгиларининг яна пайдо бўлиши ва сурункали даврга ўтиб кетишига сабабчи бўлади.\nГийен-Барре синдромининг сурункали кечиши, яъни сурункали яллиғланиш ва сурункали демиелинизация билан намоён бўлувчи полирадикулоневропатия\nКлиникаси ўткир ГБС га ўхшаб намоён бўлади. Аммо сурункали ёки тўлқинсимон тарзда кечади, яъни клиник симптомлар 2 ой ичида шаклланади. Касаллик зўрайиб борувчи хусусиятга эга. Клиникасида ҳаракат бузилишлари устунлик қилади ва улар, асосан, оёқ ва қўлларнинг дистал қисмларида яққол намоён бўлади. Фалажликлар проксимал мускулларга ўтмай қолиши мумкин. Симптомлар симметрик тарзда ривожланади. Сезги бузилишлари кам учрайди ёки енгил даражада бўлиб, кўпроқ дистал қисмларда аниқланади. Баъзида диафрагма фалажлиги ва бульбар синдром ривожланади. Радикуляр оғриқлар пайдо бўлиши, Нери ва Ласег симптомлари кузатилиши мумкин. Шунингдек, оёқ ва қўлларнинг дистал қисмларида вегетатив-трофик бузилишлар вужудга келади. Баъзида тос аъзолари функцияси периферик типда бузилади. Ликворда оқсил-ҳужайра диссоциацияси аниқланади. ЭМГ да периферик нервларнинг дистал қисмида нерв импульсларини ўтказиш тезлиги пасаяди.\nСурункали полирадикулоневропатия "Периферик мотонейронлар синдроми" билан намоён бўлувчи бир қатор касалликларга ўхшаб кечади. Агар сурункали полирадикулоневропатия белгилари болаларда кузатилса, уни демиелинизация билан кечувчи наслий полиневропатиялар билан қиёсий ташхис ўтказишга тўғри келади.\nДаволаш. Сурункали полирадикулоневропатияни даволашда узоқ вақт кортикостероидлар ишлатилади. Преднизолон дастлаб кунига 100 мг дан 2–4 ҳафта мобайнида берилади. Ижобий динамика пайдо бўла бошлаганидан сўнг 100 мг дан кунора ичиш тавсия этилади. Демиелинизация жараёни сурункали кечганлиги боис преднизолон 50–100 мг дан узоқ вақт, яъни 3–6 ой мобайнида қабул қилинади. Агар 6 ойдан кейин ҳам касаллик клиникаси ижобий томонга ўзгармаса, преднизолон дозаси аста-секин камайтирилиб тўхтатилади. Гормонотерапиядан ижобий натижа кузатилса ва унга монелик қилувчи ҳолатлар бўлмаса, преднизолон 10–20 мг дан кунора узоқ йиллар мобайнида қабул қилинади. Остеопороз ривожланишига қарши ҳам даволаш муолажалари ўтказилади.\nБу беморларга плазмаферез ҳам ўтказилади, яъни у касалликнинг дастлабки кунлари 3 ҳафта мобайнида кунора амалга оширилади. Бемор кортикостероидларни ҳам қабул қилаверади.\nАзатиопирин кортикостероидлар билан бирга берилади ва 50 мг дан кунига 3 маҳал тавсия этилади. Азатиопирин иммуносупрессорлар тоифасига кирувчи дори бўлиб, у аутоиммун касалликларни даволашда жуда самаралидир. Даволаш давомийлиги касаллик динамикасига боғлиқ бўлиб, ушбу дори 3–6 ҳафта давомида ичилади. Касалликнинг дастлабки кунлари азатиопирин билан кортикостероидлар биргаликда қўлланилса, самараси юқори бўлади. Азатиопирин токсик гепатитни юзага келтириши мумкин. Шунинг учун жигар фаолияти текшириб турилиши керак.\nБеморни даволашда циклоспорин ҳам қўлланилади. У жуда кучли иммуносупрессив таъсирга эга. Циклоспорин кунига 3–5 мг/кг дан натрий хлорид ёки глюкозанинг изотоник эритмасида в/и га томчилатиб юборилади. Ичишга буюрилса, кунига 10–15 мг/кг берилади. Кейинги дозалар циклоспориннинг қондаги миқдоридан келиб чиқиб тавсия этилади. Бу мақсадда радиоммунологик усулдан фойдаланиш мумкин ва у ҳар 3 кунда ўтказиб турилиши керак. Бироқ бунинг иложи барча клиникада ҳам мавжуд эмас. Бундай ҳолларда жигар ва буйрак функциясини текшириб туриш керак. Дорининг гепатотоксик ва нефротоксик таъсири жуда юқори. Шунинг учун ҳам циклоспорин тиббий амалиётда кўп қўлланилмайди ва, асосан, трансплантология амалиётида кўп фойдаланилади.\nҚўшимча даволаш муолажалари. Беморда мавжуд бўлган симптомларга қараб қўшимча бериладиган дориларни врач индивидуал тарзда ҳал қилади. Витаминлар, антиагрегантлар, антихолинэстераз дорилар ва тўқималар метаболизмини яхшиловчи бошқа дорилар тавсия этилади. Енгил физиотерапевтик муолажалар ўтказилади.\nПрогноз. Касаллик ойлаб ёки йиллаб давом этади. Тўла функционал тикланиш жуда кам кузатилади.\nҚўшилган: 15:37 / 17-04-2021 Ўқилди: 54


Китобда мактаб директори ўзини осди. У ўлимидан олдин тилхат қолдирган | Qalampir.uz\n3-саҳифа\t18 Сентябрь 20:50 47903\nҚашқадарё вилоятининг Китоб туманида мактаб директори ўз жонига қасд қилди. У ўлимидн олдин 3 нусхада тилхат ёзиб қолдирган. Бу Бош прокуратура Матбуот хизмати маълум қилди.\nМаълум қилинишича, Китоб тумани, “Боғбон” МФЙ, Янгиқишлоқ қишлоғида яшовчи фуқаро Э.Л. ва бошқалар жорий йилнинг 8 сентябрь куни туман прокуратурасига ариза билан мурожаат қилиб, жияни Н.Т. ўз жонига қасд қилганлигини билдириб, айбдор шахсларга нисбатан қонуний чора кўришни сўраган.\nМазкур мурожаат шу куни туман прокуратурасининг жиноятга оид ариза ва хабарларни рўйхатга олиш китобига қайд қилиниб, туман прокуратураси томонидан ҳодиса жойи кўздан кечирилган.\nАниқланишича, Китоб тумани, “Боғбон” МФЙ, Янгиқишлоқ қишлоғида яшаган Н.Т. туман халқ таълими бўлимига қарашли 13-сонли мактаб директори лавозимида ишлаб келган. 31 август куни ўзи раҳбарлик қилган мактабнинг маъмурий биноси ҳожатхонаси болорига арқондан сиртмоқ ясаб, ўзини-ўзи осиб вафот этган.\nТуман ИИБ ходимлари Н.Т.нинг ўлими ҳолатини аниқлаш учун марҳумнинг уйига борганларида унинг яқин қариндошлари мурдани суд-тиббиёт экспертизаси кўригидан ўтказмаслик мақсадида юрак ҳуружидан вафот этганлиги ҳақида айтишиб, жасадни шу кунни ўзида кўмиб юборишган.\nТерговга қадар текширув ҳаракатлари давомида туман халқ таълими бўлими, туман ички ишлар бўлими, махалла ва оилани қўллаб-қувватлаш марказининг Китоб тумани бўлими ҳодимлари ҳаракатларига нисбатан хизмат текширувлари тайинланган.\nТекширув ҳаракатлари давомида Н.Т.нинг ўлим сабабини аниқлаш мақсадида жасадни эксгумация қилиш йўли орқали суд-тиббиёт экспертизасидан ўтказиш тушунтирилганда, марҳумнинг яқин қариндошлари жасадни эксгумация қилишга мутлақо қарши эканликларини билдиришган.\nМарҳум Н.Т. ўлимидан аввал 3 нусхада тилхат ёзиб қолдирган бўлиб, ҳозирги кунда ушбу тилхатлар Н.Т.нинг тоғаси Э.Л.да сақланаётганлиги аниқланган.\nУшбу тилхатларни терговга қадар текширув заруратига кўра судга оид хатшунослик экспертизаси тайинлаш учун тақдим қилиш талаб этилганда, Э.Л. ушбу ҳужжатларни нусхасини тақдим қилиб, асл нусхаларини тақдим қилишдан бош тортган.\nМазкур тилхатлар кўздан кечирилганда оила аъзоларидан рози эканлигини, фарзандларига ғамхўрлик қилишни, шунингдек, мактаб ўқитувчиларидан коррупцияга йўл қўймасликни сўраган.\nҲозирда Китоб тумани прокуратураси томонидан терговга қадар текширув ҳаракатлари олиб борилмоқда.\n27 Октябрь 12:45 36621\n26 Октябрь 11:42 32840\n26 Октябрь 22:22 31275\n26 Октябрь 20:44 31233\n27 Октябрь 09:58 28995


Коронавирусга чалинган 263 нафар фуқародан 102 нафари хорижда бўлган, 161 нафари эса улар билан мулоқотда бўлиш оқибатида вирус юқтирган.\nСоғлиқни сақлаш вазирлиги Ўзбекистондаги коронавирус беморлари бўйича қўшимча маълумотларни маълум қилди.\nМаълум қилинишича, беморларнинг 120 нафари эркак, 143 нафари аёллар бўлса, шундан 13 нафари вояга етмаган болалардир.\nБеморларнинг ёш жиҳатидан таснифи қуйидагича:\n30-39 ёшгача – 63 нафар (1 киши вафот этган);\n70-79 ёшгача – 5 нафар (1 киши вафот этган).\n«Барча беморларга шифокорлар томонидан Жаҳон соғлиқни сақлаш ташкилотининг тавсиялари, халқаро тажриба ва белгиланган стандартлар асосида даволаш муолажалари олиб борилмоқда. Шу кунгача 25 нафар бемор ушбу касалликдан бутунлай соғайди.\nЭслатиб ўтамиз, Соғлиқни сақлаш вазирлиги мутасадди вазирлик ва идоралар билан ҳамкорликда эпидемиологик суриштирув ҳамда COVID-19 инфекциясининг тарқалиб кетмаслиги учун барча зарур профилактик чора-тадбирларни амалга оширмоқда», дейилади Ўзбекистон Республикаси Соғлиқни сақлаш вазирлиги Жамоатчилик билан алоқалар бўлими раҳбари Фурқат Санаевнинг телеграм канали хабарида.\nЭслатиб ўтамиз, Соғлиқни сақлаш вазирлиги коронавирус ташхиси қўйилган беморларнинг эпидемиологик маршрути билан танишиш имконини тақдим этди.


Паоло Мальдини: "Милан"да футболни тушунадиган одам йўқ\n13:18 / 06.12.2015\n"Милан" жамоасининг собиқ футболчиси, жамоа сафида ўйин ўтказиш бўйича рекорд ўрнатган ҳимоячи Паоло Мальдини жамоа раҳбариятини танқид қилди. У раҳбариятни футболни тушунмасликда айблаган.\nҚайд этиш керакки, яқин вақтларгача Европа грандларидан бири ҳисобланган "Милан" охирги 2 мавсумда 8 ва 10 ўринларни эгаллади. Жорий мавсумда ўтказилган 14 турдан кейин эса Синиша Михайлович мураббийлигидаги "россонерилар" турнир жадвалининг 7-ўринида жойлашишган.\n"Милан"ган футболни тушунадиган одамлар керак. Айни вақтда эса клубда бундай одам йўқ. Галлиани ўз ишини яхши бажаради, у яхши вице-президент ҳисобланади. Лекин унга яхши ёрдамчи керак. Бундай ёрдамчидан футболчиларда жамоага садоқат ва ўзига ишонч уйғотиш талаб қилинади", дейди собиқ футболчи La Gazzetta dello Sport нашрига.


«Абай» миллий операси Ўзбекистонда тақдим этилади - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n«Абай» миллий операси Ўзбекистонда тақдим этилади\nҚозоқ мусиқий санъатининг дурдонаси бўлган «Абай» миллий операси Ўзбекистонда тақдим этилади. «Астана Опера» театри жамоаси навбатдаги гастролга жўнаб кетяпти. «Маънавий янгиланиш» доирасида ўзбек санъатсеварларига намойиш этиш учун ушбу машҳур асар бежиз танланмади. Асар бир вақтнинг ўзида қозоқ маданиятининг тўрт нафар иқтидорли арбобларини таништиради. Булар – асарнинг бош қаҳрамони Абай, либретто муаллифи Мухтар Ауэзов ҳамда буюк бастакорлар Ахмет Жубанов ва Латиф Ҳамидий. Театр жамоаси мазкур асар қозоқ маданиятини жаҳон миқёсида муносиб тақдим этишига ишонади. У Абайнинг маънавий оламини очиб беради ва анъаналарни намойиш қилади.\nЕРЕНБАК ТЎЙКЕНОВ, «АСТАНА ОПЕРА» ТЕАТРИ РЕЖИССЕРИ:\n- «Абай» - энг яхши миллий опералардан бири. Шунинг учун ҳам биз уни бутун дунёга кўрсатишимиз зарур. Умуман олганда, операларимизни хорижлик томошабинлар ҳамиша ҳаяжон билан қабул қилади. Бу операнинг келажаги улкан. Қайси мамлакатда намойиш этсакда, юқори баҳолашади.\nАртистлар, мусиқачилар, костюм усталари, гримчилар ва техник қисм мутахассислари. Тошкентга 200 кишилик таркибдаги гуруҳ йўл олиши режалаштирилмоқда. Операни бор ҳашамати билан намойиш этиш учун мутахассислар 30 тонна атрофида декорация олиб боришади. Таъкидлаш жоиз, аввалроқ «Абай» миллий операси Италиянинг ГЕнуя шаҳридаги «КАрло ФелИче» театрида қўйилган. Ўзбек томошабинларига шунингдек, «Мадам Баттерфляй» операси ҳам намойиш қилинади. Спектакллар намойиши июль ойида бўлиши кутилмоқда.\nАстана ОпераМухтар АуэзовЎзбекистонАхмет ЖубановАбай миллий операсиЛатиф Ҳамидий


Ниҳоят Алмазбек Атамбаевни ҳозирги номи Қирғизистон Миллий Хавфизлик Давлат Комитети бўлган собиқ КГБга олиб келишди, уни осишадими? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n22:21 - Ниҳоят Алмазбек Атамбаевни ҳозирги номи Қирғизистон Миллий Хавфизлик Давлат Комитети бўлган собиқ КГБга олиб келишди, уни осишадими?\nҚирғизистон оммавий ахборот воситаларида тарқатилаётган хабарларга кўра, Қирғизистоннинг собиқ президенти Алмазбек Атамбаевни марказий қароргоҳи Бишкекда бўлган собиқ КГБ, ҳозирги номи билан Миллий Хавфизлик Давлат Комитети деб билинган ерга олиб келишди. Унинг олдига ҳеч кимни, ҳатто адвокати Сергей Слесаревни ҳам киритишмаяпти. Маълумки, уни бир қатор жиноятлар содир қилишда, жумладан, ҳамма қароқчи деб биладиган, исми Азиз Батукаев бўлган ва умрбод қамоққа ташланган жиноятчини гўёки саратон касаллги билан ўлим арафасида турган шахс сифатида озод қилдирганликда айблашмоқда эди.\nУнинг бундан бошқа қилган жиноий ишлари ҳам жуда кўп. Айнан шу Алмазбек Атамбаев аввалги президент Бақиевни ағдаришда ўзига ёрдам берган ўзбекларни қирғиз фашистларига қирғин қилдирганди. Унинг охирги жинояти – президентликдан кетишдан аввал Ўзбекистоннинг ҳозирги Президенти Шавкат Мирзиёга Қирғизистоннинг юксак даражали орденини бериши бўлган. Буни тушуниш мумкин, чунки, Шавкат Мирзиё ҳам Ўзбекистон ва ўзбек миллатининг бош душманларидан бири-ку.\nҲозир Қирғизистонда ҳокимиятда бўлган қирғизлар ичида нисбий демократия аломатлари бор. Улар бир-бирларининг гўштини ғажиш билан машғуллар. Лекин, Алмазбек Атамбаев масаласида демократик принципларга риоя қилиш ва уни демократиянинг душмани сифатида юксак даражада жазолаш керак. Бугун Қирғизистонда энг юксак даражали жазо – умрбод озодликдан маҳрум этишдир. Аммо, Алмазбек Атамбаев кабилар учун олий жазо – ўлим жазосини ҳам тиклаш керак.\nЭслатиб ўтамиз, “Ҳаракат” Агентлиги Алмазбек Атамбаев ҳали президентликни орзу қилиб юрган йиллариёқ ўша пайтдаги Қирғизистон Президенти Асқар Ақаевни “латта президент” деб ҳисоблагани ва Ислом Каримовдек бўлишни, у билан учрашишни ҳам исташини “Бирлик” лидери Абдураҳим Пўлатга Истанбулда айтганини хабар қилганди.\nМана, буларнинг ҳаммасига жавоб берадиган вақт ҳам келмоқда.


Қозоғистон Интернетни назорат қилишни кучайтирмоқчи\n11 апрел 2021, Тошкент вақти: 01:00\nСўз эркинлиги бўйича маҳаллий кузатувчилар гуруҳи ва бир қанча нодавлат ташкилотлар жамоатчилик эътиборига ҳукуматнинг Интернет оламини бошқариш бўйича ишлаб чиқаётган қонун лойиҳаси концепциясини ҳавола этди.\nКузатувчилар таъкидича, нафақат МДҲ мамлакатлари, балки бутун дунёда ҳозирча бундай ҳужжат ишлаб чиқилмаган. Бироқ Россия ва Қозоғистонда глобал тармоқни назорат қилишга қаратилган қонунни яқин орада кучга киритиш арафасида.\nБунга изоҳ берган аксар медиа ташкилотлар бу қонун орқали ҳукумат мамлакатда холис ахборот тарқалишини ўз назорати остига олишга уринаётганини айтмоқда.\nҚозоғистон журналистлари иттифоқи раиси Сейтқози Матаев фикрича, ахборот оламидаги қандайдир умумий қоидалар ҳамма учун тушунарли бўлиши керак, аммо Интернетга чеклов бўлиши керак эмас.\n“Баъзан чеклов чораларини ҳукумат кўра бошлайди. Мен ҳатто ҳазиллашиб: “Агар сиз Интернетни назорат қилишни истасангиз энг яхши усули бутун мамлакатда электр энергиясини ўчиришдир”, дедим. Масалан, Интернетда эротика, порнография ва терроризмни чеклаш бўйича чоралар кўрилса, тушуниш мумкин. Интернетда ОАВ бўлиши зарур, аммо уларни рўйхатга олиш огоҳлантирувчи характерга эга бўлиши лозим. Ҳамма сайтларни ҳам ОАВ сирасига киритиш керак эмас”,- деди Сеитқози Матаев.\nУнинг айтишича, ҳозир Қозоғистонда ахборотни назорат қилиш учун Интернет тезлигини пасайтириш ёки бирор сайтга чеклов қўйиш каби чоралар кўрилмоқда. Айни пайтда глобал ахборот оламини назорат қилиб бўлмайди. Маҳаллий сайтларни маън қилиб бўлмайди, чунки ҳар қандай тақиқ одамда қизиқиш уйғотади.\nУнинг фикрини Zonakz.net Интернет газетаси бош муҳаррири Юрий Мизинов ҳам қўллаб-қувватлайди.\n“Давлатлар ҳудудий жиҳатдан бўлинган, Интернет эса глобал. Демак, Интернет глобал аҳамиятга эга бўлса, у ҳолда қонун ҳам бутун дунё бўйлаб қабул қилиниши керак ва дунёнинг барча давлатларида кучга кириши керак. Глобаллик ва ҳудудийлик орасидаги чекловни эса давлатлар ҳал қила олмайди, уларнинг қўлидан ҳеч нарса келмайди”,- дейди Юрий Мизинов.\nУ ҳозир ёш болалар порнографияси ва терроризм ғоялари илдиз отишига йўл бераётган сайтларни назорат қилиш бўйича алоҳида қонун ишлаб чиқилиши кераклигини таъкидлади.\n“Одил сўз” сўз эркинлигини қўллаб-қувватлаш жамғармаси вакиласи Софья Лапина айни пайтда “кз” миллий доменига эга сайтлар эгалари ўз веб-захираларини Интернетнинг Қозоғистон сегментидан ташқарида жойлаштиришни афзал билишини билдирди.\n“Қозоғистонда Интернетни ривожлантириш бўйича давлат сиёсати унга давлат сектори таъсирини кенгайтиришни мақсад қилган янги қонунлар, қарорлар, давлат дастурлари қабул қилиш орқали Интернет оламини назорат қилиш томон юз бурмоқда”,- деди Софья Лапина.\n“Одил сўз” томонидан ўтказилган мониторинг натижалари ҳозир Қозоғистонда мухолифатдаги сайтларга тўсиқ қўйилаётганини кўрсатмоқда.\nТашкилот баёнотида айтилишича, бу сўнгги йиллар давомида мамлакатда сўз эркинлиги муҳитининг тобора ёмонлашиб бораётганига яна бир далилдир.\nАйни пайтда Қозоғистонда “Инкар-инфо”, “Куб.инфо” сайтлари, “Республика” газетасининг Интернет саҳифасига тўсиқ қўйилган. Қозоғистонлик Интернет фойдаланувчиларнинг “Озод Европа/Озодлик” радиоси сайтига кириши эса бирмунча қийинлашган.


Владимирда ЙТҲда ҳалок бўлганларнинг жасадлари ва жароҳатланганлар махсус самолётда Ўзбекистонга олиб келинди / Ўзбекистон янгиликлари, энг сўнгги хабарлар\nВладимирда ЙТҲда ҳалок бўлганларнинг жасадлари ва жароҳатланганлар махсус самолётда Ўзбекистонга олиб келинди\n09 октябр 2017, 12:01 1993 кўрилди\nРоссиянинг Владимир вилоятида ЙТҲга учраган Ўзбекистон фуқаролари махсус самолётда юртга олиб келинди. Бортида 36 фуқаро ва 15 та жасад билан Жуковский аэропортидан учиб келган самолёт 8 октябрга ўтар кечаси Термиз шаҳрига етиб келди. Ҳалок бўлганларнинг жасадлари ва жароҳатланганлар тонгда Термиз, Андижон ва Бухоро шаҳарларига етказилди. Бу ҳақда ТИВ матбуот хизмати маълум қилди.\n7 октябрь куни РФнинг Владимир вилоятида юз берган йўл-транспорт ҳодисаси натижасида 17 киши ҳалок бўлди. Улардан 15 нафари Ўзбекистон фуқароси, бир нафари Қозоғистон фуқароси, бир нафарининг шахси аниқланмади. Уч нафар Ўзбекистон фуқароси шифохонага ётқизилди, 36 киши енгил тан жароҳати олгани боис шифохонага ётқизилишдан бош тортди.\nЎзбекистон Ташқи ишлар вазирлиги 14 нафар ўзбекистонлик фуқаронинг шахси аниқлангани ҳақида хабар берди. Ҳалок бўлганларнинг 15 чиси 29.08.1997 йилда Бухоро вилоятида туғилган Мирзоев Миршод Миржон ўғли жасади экани аниқлаштирилди.\nҲозирда Россиянинг тегишли органлари 16-жасад шахсини ва фуқаролигини аниқлаш ишларини олиб бормоқда.\nАйни пайтда Владимир вилоятининг клиник шифохонасида уч нафар Ўзбекистон фуқароси (оғир аҳволдаги икки вояга етган киши ва бир ёш бола) соғайтирилмоқда. Уларни даволаш учун юқори малакали мутахассислар жалб этилади.


Xiaomi компанияси Redmi 8’дан нақ икки карра кучли арзон смартфон тайёрлаяпти! - Terabayt.Uz\nУшбу сайтларга энди 31 июлгача бепул кириш мумкин!\nXiaomi компанияси Redmi 8’дан нақ икки карра кучли арзон смартфон тайёрлаяпти!\n«Хитойча Apple»нинг арзончи бренди ўзининг навбатдаги – Redmi 9 смартфонини тайёрлаётгани ҳақида ёзганмиз. Энди эса унинг «электрон юраги» ҳақида нисбатан батафсил маълумотлар пайдо бўлди.\nУшбу смартфон ҳали расман намойиш этилмаган MediaTek Helio G70 процессорида ишлаши айтилмоқда. Тарқалган янги хабарлар мазкур чипсетнинг конфигурацияси ҳақида тасаввурлар ҳосил қилишга имкон беради.\nУнга кўра, ушбу платформа 2 гигагерцгача такт частотасида ишловчи иккита Cortex-A75 ядроси ҳамда максимал 1,7-1,8 ГГц частотали олтита Cortex-A55 ядросини, шунингдек, Mali-G52 MC2 график тезлатгичини ўз ичига олади. Умуман олганда, шу йилнинг июнида тақдим этилган Helio P65 процессори ҳам деярли айнан шунақа тузилишга эга эди. Афтидан, бу – ўша чипсетнинг ўзи, фақат MediaTek маркетинг мақсадида уни қайта номлаган бўлиши мумкин.\nСамарадорлик масаласига келсак, янги процессор Helio P60/P70 русумли платформалардан кўра кучлироқ бўлиши керак. Яъни, у тахминан Snapdragon 665/675 даражасидаги чипсет бўлади. Redmi 9 эса бундай бақувват «электрон юрак» билан Snapdragon 439 процессорли Redmi 8 моделидан деярли икки баравар тезкорлик намоён эта олади. Xiaomi бу смартфонини 2020 йилнинг баҳорида тақдим этиши ва анъанага кўра у ҳамёнбоп бўлиши кутилаётир.\n#MediaTek #Xiaomi #андроид смартфон #процессор #Xiaomi Redmi 8 #Xiaomi Redmi 9 #MediaTek Helio G70


Худойбердиев гуруҳи аъзоси судланади\nЎтган йиллар ичида Тожикистонда исёнчи полковник Маҳмуд Худойбердиев гуруҳига аъзоликда айбланган ўнлаб хатлонлик қўлга олиниб, турли муддатларга озодликдан маҳрум этилган.\nТожикистон жанубида исёнчи полковник Маҳмуд Худойбердиев гуруҳига аъзоликда айбланган тожик фуқароси Закир Саидмуродов устидан тергов ниҳоясига етди.\nХатлон вилоят прокуратурасининг мазкур иш бўйича терговчиси Хусрав Ғўраев Озодлик радиоси тожик шўъбаси мухбири билан суҳбатда Закир Саидмуродов Тожикистон жиноят Кодексининг учта моддаси, яъни қуролли гуруҳ тузганлик, зўрлик йўли билан давлат тўнтариш уюштиришга уринганлик ва қуролли исён ёки унда қатнашишда айбланаётганини билдирган.\nТерговчи иддаосига кўра, Закир Саидмуродов Маҳмуд Худойбердиевнинг ноқонуний гуруҳига одам тўплаш мақсадида шу йил бошларида Ўзбекистондан Тожикистонга ўтган ва Қўрғонтепа шаҳар миллий хавфсизлик ходимлари томонидан қўлга олинган.\nҒўраевдаги маълумотларга кўра, айбланувчи Саидмуродов 1993 ва 1995 йиллар Маҳмуд Худойбердиев бошлиқ ҳарбий қисмда ҳарбий хизматда бўлган ва ўша йилларда исёнчи полковник билан алоқа ўрнатган.\n1997 йилда эса Маҳмуд Худойбердиевнинг ноқонуний қуролли гуруҳи Хўжандда ҳукумат кучларига енгилганидан сўнг, Саидмуродов оила аъзолари билан Сурхандарёнинг Шўрчи туманига қочиб ўтган. Бироқ Саидмуродовнинг исёнчи Маҳмуд билан алоқалари узилиб қолмаган.\n- Саидмуродов 1997 йилнинг августида Маҳмуд Худойбердиев ташкил қилган ва Юнус Абдураҳмонов бошчилик қилган ноқонуний гуруҳга аъзо бўлиб, Хатлон вилоятининг Сарбанд шаҳрида қатор оғир жиноятлар содир қилган. Бу гуруҳ енгилганидан сўнг, у ўз оиласи билан Ўзбекистон ҳудудига қочиб ўтган. Ўша йиллар Саидмуродов Тошкентда Маҳмуд Худойбердиев яқинларидан бири Хуршед Бобожонов билан учрашган. Бобожонов унга Маҳмуд Худойбердиев Ўзбекистонда яна ўз гуруҳини тўплаётганини хабар бериб, Закир Саидмуродовга бу гуруҳга бирлашишни таклиф қилган. Саидмуродов таклифни қабул қилган ва Ўзбекистоннинг Деновида бир уйда 40 киши тўпланиб, ҳарбий машқлар қилишган киришган. Бир муддатдан сўнг Саидмуродов Россияга борган. У ерда Саидмуродов таниш-билишлари билан учрашиб, Тожикистондаги конституциявий тузумни зўрлик йўли билан ағдариш мақсадида Маҳмуд Худойбердиевнинг Ўзбекистондаги гуруҳига бирлашишга чақирган. Шундан сўнг Закир Саидмуродов одам тўплаш ва жиноят содир этиш мақсадида Тожикистонга келган, дея маълум қилди Хатлон вилоят прокуратураси терговчиси Ғўраев.\nТерговчининг гапига қараганда, айни пайтда Закир Саидмуродов Қўрғонтепа шаҳридаги вақтинчалик сақлаш изоляторида тутиб турилибди.\nБироқ у ўзига қўйилган айбларни тан олмаган ва айбсизлигини даъво қилган.\nСаидмуродовнинг оқловчиси Исмоил Иброҳимов ўз ҳимоясидаги киши терговчиларга ҳақиқатни айтмаганини, чунки унинг жиноят иши адолатли кўриб чиқилишига ишонмаганини билдирди.\n- У ҳақиқатни судда ошкор қилишини айтди. Судланувчиларда шундай одат бор, уларнинг дастлабки кўрсатмалари суддагидан фарқ қилади. Улар кўпинча терговчилар барча маълумотларни қийноқлар асосида олганидан шикоят қилишади, дейди оқловчи.\nШу ўринда айтиб ўтсак, Закир Саидмуродов Маҳмуд Худойбердиев ноқонуний гуруҳига аъзоликда айбланиб қўлга олинган ягона одам эмас. Бунгача ҳам Хатлон вилояти фуқароларидан ўнлаб киши айнан шу айблов билан қўлга олиниб, турли муддатларга озодликдан маҳрум этилган эди.\nХусрав Ғўраев ўз идорасида Худойбердиев тарафдорларидан бўлган яна бир хатлонлик устидан тергов ишлари давом этаётганини маълум қилган.\nХўш, нега Маҳмуд Худойбердиев “одамлари”нинг ҳаммаси айнан хатлонликлар?\nШу ҳудудда яшовчи Адолат Ҳақжўнинг укаси ҳам Худойбердиев гуруҳга аъзолик айби билан узоқ йилга қамалган экан.\nАёлнинг билдиришича, Маҳмуд Худойбердиев Тожикистон президенти ҳузуридаги тезкор бригаданинг Қўрғонтепадаги бошлиғи бўлган ва у аскарларни шу ҳудуддан тўпланган.\nАдолатга кўра, бу йигитларнинг ҳаммаси сиёсатчилар найранги қурбони бўлишди ва бугун ўзга юртда ватан соғинчи билан кун кечиришмоқда.\n- Маҳмуд Худойбердиев ҳарбий қисмига ихтиёрий ўтган йигитларимизнинг мақсадлари, энг биринчи галда, Ватанга содиқ хизмат қилиш бўлган. Улар шунга қасам ичган. Лекин улар бир неча йил ўтиб, пешоналарига “давлат хоини” тамғаси босилишини, ватандан йироқ ғарибликда яшаб ўтишларини билмасдилар. Менимча, уларнинг аксарияти айбсиз. Шунга қарамай, юртига қайтаётган собиқ аскарлар босим остида “террорист”, “ватан хоини” каби айбловларни тан олиб, қамоқхона тубига улоқтирилмоқдалар. Шунинг учун қолганлар қайтишга қўрқадилар, дейди Адолати Ҳақжў.\nМустақил таҳлилчилар эса, Тожикистон жанубида ўнлаб кишиларнинг Маҳмуд Худойбердиев гуруҳига аъзоликда айбланиб, қўлга олиниши сўнгги пайтларда Тошкент ва Душанбе алоқаларининг совуқлашишига сабаб бўлаётганини айтишади.\nАйни пайтда Хатлон вилояти прокурорлари: “Закир Саидмуродов жиноят иши ва ундаги кўрсатмалар, Маҳмуд Худойбердиевнинг бугун ҳақиқатан Ўзбекистон ҳудудида яшириниб юрганини яна бир бор исботлади”, дея даъво қилишмоқда.


ЎзА - Юрак касалликлари: тажриба, амалиёт ва истиқбол\n19.07.2018 16:25 Чоп этиш версияси\nЮрак касалликлари: тажриба, амалиёт ва истиқбол\nРеспублика ихтисослаштирилган кардиология илмий-амалий тиббиёт марказининг Наманган филиалида нафақат Наманган вилояти, балки Фарғона водийси аҳолиси учун юқори сифатли тиббий хизмат кўрсатиш имконияти яратилган.\nПрезидентимиз 2017 йил 7-8 июль кунлари Наманган вилоятига ташрифи чоғида 2017-2018 йилларда вилоят кардиология маркази негизида 100 қатнов ва 170 шифо ўрнига мўлжалланган Республика ихтисослаштирилган кардиология илмий-амалий тиббиёт марказининг Наманган филиалини ташкил этиш юзасидан кўрсатмалар берган эди. Шунга мувофиқ, муассасада умумий қиймати 2 миллиард 600 миллион сўм ва 1 миллион доллардан зиёд реконструкция ва замонавий тиббиёт асбоб-ускуналари билан таъминлаш лойиҳаси амалга оширилди.\n– Моддий-техник база, илғор техника ва технологияларни ишлатиш учун мутахассис ҳам малакали бўлиши даркор, – дейди филиал бош шифокори З.Жўрабоев. – Шу нуқтаи назардан, бизда шифокор-мутахассислар малакасини ошириш, қайта тайёрлаш масаласига алоҳида эътибор қаратилмоқда. Бу борада пойтахтдаги нуфузли клиникалар, ихтисослаштирилган тиббиёт марказлари, олий ўқув юртлари, бир қатор хорижий илмий-тиббий муассасалари билан ўзаро тажриба алмашув, малака ошириш бўйича ҳамкорлик меморандумлари имзоланган. Ўтган даврда марказнинг бир гуруҳ шифокор-жарроҳлари Қозоғистон, Хитой, Украина, Ҳиндистон, Россия давлатларининг етакчи илмий-амалий тиббиёт муассасаларида малака ошириб қайтди. Бундан ташқари, марказ мутахассислари Академик В.Воҳидов номидаги Республика ихтисослаштирилган хирургия илмий-амалий тиббиёт маркази ва Республика ихтисослаштирилган кардиология илмий-амалий тиббиёт марказида малакали мутахассислар билан ўзаро тажриба алмашиб келмоқда. Айни пайтда бу ерда фан доктори ва фан номзодлари, олий тоифали шифокорлар беморларни даволаш баробарида ёш мутахассисларга ўз тажриба ва маҳоратини ўргатмоқда.\nМамлакатимиздаги нуфузли тиббиёт марказлари мутахассислари томонидан шифохонада ўтказилаётган жарроҳлик амалиётлари ходимлар, жумладан, филиал жарроҳлари учун ўзига хос маҳорат дарси вазифасини ҳам ўтамоқда.\nШундай маҳорат дарслари сифатида ташкил қилинган жарроҳлик амалиёти билан шифо топганлардан бири андижонлик 64 ёшли бемор эди. Оғир ҳолатда келтирилган беморга хатари жуда юқори артериал гипертензия, коринчалар экстрасистолияси ташхиси қўйилди. Асорати эса сурункали юрак етишмовчилиги эди. Беморнинг юрак ўйнашидан безовталиги юқори маромга бориб етгани учун фурсатни бой бермай, жароҳатсиз жарроҳлик амалиёти ўтказиш мақсадга мувофиқ, деб топилди. Жарроҳлик амалиёти муваффақиятли ўтди. Ҳозир бемор ўзини яхши ҳис қилмоқда. Юрак ўйнаши тўхтаган.\nМуассасадаги яна бир анъана бу – хорижлик соҳа мутахассислари билан ҳамкорликда жарроҳлик амалиёти ўтказишдир. Россия Федерациясининг Новосибирск кардиомаркази кардиохирургия бўлими мудири, Новосибирск вилоят бош кардиохирурги И.Балобанов филиал шифокорлари билан бирга мураккаб жарроҳлик амалиёти ўтказгани фикримиз тасдиғидир. Бундай жарроҳлик амалиёти авваллари фақат пойтахтдаги марказларда амалга оширилган.\nЮрак-ишемик хасталигига чалинган янгиқўрғонлик аёлнинг кўкрак қафаси очилиб, қон тиқилиб, яроқсизга айланган томирнинг кераксиз қисми кесиб ташланди. Ўзининг қўлидаги соғлом томирдан 5-6 сантиметр олиниб, юрак томирига икки томонлама уланди. Шикастланган юрак клапанидан воз кечилиб, ўрнига сунъийси ўрнатилди. Бемор юраги устида бир неча соат чекилган машаққатлар зое кетмади. Бугун бу аёл ўзини соғлом ҳис қилмоқда, шифокорлардан миннатдор.


Ўзбекистондаги газ билан боғлиқ ҳолат бўйича маълумот берилди – Kommers.uz\nИқтисодиёт\t15:30 | 27.1.22\nЎзбекистондаги газ билан боғлиқ ҳолат бўйича маълумот берилди\nАГТКШларига эса навбати билан табиий газ узатила бошланган.\nЎзбекистон Энергетика вазирлиги Ўзбекистондаги газ билан боғлиқ ҳолат бўйича маълумот берди.\nҚайд этилишича, 27 январь куни соат 12:00 ҳолатга кўра «Ўзтрансгаз» тизими орқали табиий газ етказиб бериш ҳажми соатига 6892 минг метр кубни ташкил этмоқда.\nШу жумладан олинаётган табиий газ ҳажми:\nгаз қазиб олувчи корхоналардан соатига 5 403 минг метр куб (25 январь куни соат 10:00 ҳолатига нисбатан 98 фоиз);\nгазни ер остида сақлаш иншоотларидан соатига 850 минг метр кубни ташкил этмоқда.\nТаъкидланишича, мамлакат умумтизимида кузатилган электр энергияси узилишлари туфайли «Ўзтрансгаз» компрессор станцияларидаги иш фаолияти тўхтаб қолган газ ҳайдаш агрегатларининг барчасида иш фаолияти тўлиқ тикланди.\n«Ҳозирги пайтда Фарғона водийси вилоятларига табиий газ узатувчи ‘Оҳангарон’ КСни ишга тушириш чоралари кўрилмоқда», дейилади ахборотда.\nҚайд этилишича, амалдаги иссиқлик электр станцияларидан фақатгина Тахиатош ИЭС табиий газ билан тўлиқ таъминланмоқда. Навоий, Сирдарё, Таллимаржон, Тошкент ва Янги-Ангрен ИЭСларида ҳозиргача табиий газ билан таъминланганлик даражаси 50-80 фоизни ташкил этмоқда. Табиий газ етказиб бериш магистрал газ қувурларига кириб келаётган босим ҳажмига қараб орттириб бориляпти.\n«Ҳозирча Фарғона водийси вилоятларига табиий газ узатувчи магистрал газ қувурларида босимнинг етарли эмаслиги боис Тўрақўрғон ИЭСга табиий газ узатиш йўлга қўйилгани йўқ», дейилади хабарда.\nЭлектр станцияларига зарурий кўрсаткичларда табиий газни етказиб бериш мақсадида электр таъминоти узилиши чоғида ишдан тўхтатилган саноат корхоналарига табиий газ етказиб бериш ҳозирча йўлга қўйилмаган. АГТКШларига эса навбати билан табиий газ узатила бошланган.\nАввалроқ Ўзбекистонда қарздорлик учун табиий газни автоматик ўчириш вақтинча тўхтатилганди.


“Саховат ва кўмак” умумхалқ ҳаракатида ҳаммамиз бирлашайлик » Новости Узбекистана сегодня: nuz.uz\nНовости Узбекистана → ЖАМОАТЧИЛИК → “Саховат ва кўмак” умумхалқ ҳаракатида ҳаммамиз бирлашайлик\n27-04-2020 05:09 0 785 Рейтинг1 Чоп этиш\n“Саховат ва кўмак” умумхалқ ҳаракатида ҳаммамиз бирлашайлик\nЖорий йил 20 апрель куни президентимиз бошчилигида саноат, қурилиш ва инфратузилма тармоқлари корхоналарининг тўлиқ ишлашини таъминлаш масалалари бўйича видеоселектор бўлган эди, йиғилишда халқимизнинг тарихий ва маънавий қадриятларини, меҳр-саховат, оқибат ва ҳиммат каби юксак фазилатларини инобатга олган ҳолда, “Саховат ва кўмак” умумхалқ ҳаракатини йўлга қўйиш ташаббусини илгари сурди.\nДавлатимиз раҳбари томонидан аҳолининг ижтимоий ҳимояга муҳтож қатламини қўллаб-қувватлаш масаласига алоҳида тўхталиб ўтилиб, аслида бу ташаббус Рамазон ойи арафасида илгари сурилиши янада муҳим аҳамият касб этади. Бу ойда ҳайру саховат кўрсатиш, кексалар ва эҳтиёжмандлар ҳолидан хабар олиш саҳоватпеша халқимизнинг азалий урф-одатларига айланган. Зеро бу улуғ ойда қилинган ҳар бир савобли амал учун еттмиштадан еттиюзтагача савобга эга бўлиш мумкинлиги ҳақида ҳадиси шарифларда ҳам келтириб ўтилган.\nМаълумки, карантин пайтида ишсизлар, кўмакка муҳтож аҳоли сони ортиб бормоқда. Ана шундай аҳоли қатламига манзилли кўмак беришни ташкил этиш мақсадида “Саховат ва кўмак” умумхалқ ҳаракатини йўлга қўйиш ташаббусининг илгари сурилиши халқимизга янада руҳ ва эртанги кунга ишонч бағишлади. Зеро, “Саховат ва кўмак” умумхалқ ҳаракати давлатимиз ва халқимиз қудратининг амалий намоёнига айланши шубҳасиз. Саховатпеша, ижтимоий масъулияти юқори тадбиркорлар давлат томонидан турли имтиёз ва преференциялар орқали қўллаб-қувватланиши карантин чекловларидан кейинги қийинчиликларни енгиб ўтишда уларга катта ёрдам бўлиши шубҳасиз.\nБугунги оғир ва синовли кунларда ҳеч бир кишига осон тутиб бӯлмаяпти. Айниқса ёлғизлар, ногиронлар, боқувчисини йӯқотган, вақтинча ишсиз уйда ӯтирган юртдошларимиз ҳам карантин даври 10 майга қадар чӯзилганини эшитиб, кайфиятлари янада тушиб кетди. Начора, бу ишлар ҳавасга қилинаётгани йӯқ, ҳукуматимиз одамларни уйда олиб ӯтирибгина касаллик тарқалиб кетишининг олдини олишни энг тӯғри йӯл деб билди. Бу ишларимизни ҳатто хорижда ҳам юқори баҳолаяптилар. Сабрли халқимиздан эса яна бироз сабр қилишгина сӯралади.\nУйда қолинг, кӯп вақтдан бери қила олмаётган ишларингизни битириб олишингизга бу яна бир имконият, дам олиш, фарзандлар ӯқишини назорат қилиш, спорт билан шуғулланиш, энг муҳими дам олиш учун энг қулай вақт. Рӯзғор ташвишларини деб бирор жойга бориб дам олишга йиллар давомида вақт топа олмагандирсиз. Майли узоққа боришнинг иложи йӯқдир, лекин энг яхши ҳордиқ бу оилангиз, севимли фарзандларингиз, яқинларингиз даврасида эканлигини яна бир бор ҳис қилиб, уйда қолинг. Рӯзғорида етишмовчилик бӯлаётганлар эса ҳафа бӯлманг, оллоҳ ризқингизни етказади, биз сизга беғараз ёрдам берамиз.\nУмид қиламизки, нуроний қарияларимиз томонидан қилинаётган дуолар ижобат бўлиб, яқин кунларда бошимизга тушган синовларни соғ-саломат енгиб ўтамиз.


Диктаторликнинг “Ўзбек модели” « Ўзбекистон Халқ Ҳаракати\nДиктаторликнинг “Ўзбек модели”\n20 November 2012 - 8:30\nЭй Ўзбегимнинг бугунда ҳаёт ёши улуғлари, мўътабар отахон ва онахонлар!\nБиз, миллатнинг сизга тенгдош ва замондош бир гуруҳ фуқаролари, зиммамиздаги юк, масъулият, бурч амрига кўра, Сизга, қадрли замондошларимизга (ўзимизда чиқишнинг иложи йўқлигидан ЎХҲ сайти орқали) мурожаат қилмоқдамиз. Сиз-у, биз бир неча сиёсатларни кўрганмиз, миллат тарихининг неча бузиб-тузиб, яна бузиб ёзилишларига гувоҳмиз.\nҲозирда Ўзбекистонда ёлғон ва ўғирлик, порахўрлик, қотилликка асосланган шундай бир сиёсат амал қилмоқдаки, бу мурғак авлодларимиз онгини аллақачон заҳарлаб бошлади. Чунки собиқлардан сарқит мафкуранинг “ўзбек модели” ўтган асрнинг “Сталин отамиз, Соясида ётамиз…” қабилидаги шахсга сиғиниш руҳида шакллантирилганлиги тарихдан хабардор катта авлод учун кундай равшандир.\n21 аср Ватанимизда қуллик уруғларини “боғча ва мактаб далалари”га сепиш ва экишдан бошланган эди. Бу хиёнаткорона сиёсат келажакни “туғилган заҳоти”даноқ бўғишга каратилганлиги айни кунда ўз натижаларини бермоқда. Советча манқуртликнинг диктаторча истиқболи мурғакларимиз онгидаги кўринмас ҚЎРҚУВ – ўзидан кучлироққа тобеълик, ялтоқланишга мойилликда кўринмоқда.\nБиз ўтган йиллар, курашлар, ижтимоий-сиёсий қарашлар, “Бирлик”, “Эрк” халқ Ҳаракатлари юзага чиққан, Миллатнинг уйғониш даври – 80-90-йиллар аччиқ-чучугини татиган, даврларни қиёсий таққослаб, тўғри хулосалар чиқаришга қодир авлод вакилларимиз. Шундоқ экан, ёшларимизни бугунги бузғунчилик сиёсатининг қурбони бўлиб кетишдан асраш, уларга Ҳақиқатни етказиш сиз-у бизнинг бурчимиздир.\nУ қандай Ҳақиқат экан, дейсизми?\nУ ўзингиз билганингиздай, ўтган асрнинг 20- йилларида Қизил империя томонидан синдирилган Миллий Мустақиллик Ҳақиқати бўлиб, 90-йилларда, иккинчи бор қад тикаётган паллада, такрор алданиб қолган Мустақиллигимиз Ҳақиқати эди. Келинглар, биргаликда 20 йил орқага назар ташлайлик.\n1991 йилда Президентнинг Қуръон ва Конституцияга қўлини қўйиб, Халқи, Ватани, депутатлар олдида, Аллоҳ гувоҳлигида қасамёд қилганларини эслайлик.\nБу ҳайрон қоларлик, аламлик, фавқулодда бир ҳол эди. Ахир бу одам куни кечагина Мустақиллик учун курашда анча танилиб, халқ назарига тушган “Бирлик”, “Эрк” ҳаракатларига, Сўз ва Матбуот эркинлиги, Миллатнинг Собиқ Иттифоқ таркибидан ажралиб чиқиш талабларига тиш-тирноғи билан мутлақо қарши эди-ку.\nМана, унинг сайланиш тарихи қандай эди: Аввало, ҳаммадан қўрқинчлиси, ўша вақтларда жойлардаги мансабларнинг деярли 90 фоизи “советча кадрлар” қўлида эди. Улар ҳали Муҳаммад Солиҳ, Отаназар Орифлар бошлиқ зиёлилар билан бир қозонда қайнашга, янгича Низом ва Программа асосида иш юритишга тайёр эмасдилар. Агар Миллий Ҳаракат Давлат тепасига чиқар бўлса, мансабдан ажралиб қолишдан қўрқардилар. Бу қўрқув сайловлар жараёнида уларни бирлаштирди. Ва кечирилмас хиёнат содир бўлди, Мустақилликка ташна халқ овози сотқинлар қўли билан сохта овозларга алмаштириб қўйилди.\nДавлатнинг катта-кичик курсиларини эгаллаб олган бир гала собиқлар қўлловида Президент лавозимини эгаллаган эски Диктатор – қўй терисини ёпинган бўри ишни мунофиқликдан бошлади. Биз кекса авлод бунга гувоҳмиз. Бунинг исботи шуки, сайловда Муҳаммад Солиҳ номзодини ёқлашда жонкуярлик қилган барча Номлар аста-секинлик билан мансаблардан четлаштирилди, курашга бел боғлаганларнингг эса ҳаёти хавф остида қолди…\nШундай қилиб Диктатор мустаҳкам ўрнашиб олгач, томоша кўрсатишда, хиёнаткорликда давом этди. Ҳақ йўлдан юрганларни ўққа тутганларини, соқол қўйган йигитларни, масжидга чиққан талабаларни, авратини ёпган мастура аёлларни диний экстеримизмга алоқадорликда айблаб, шафқатсиз жазолаганлари, турмаларни бегуноҳ одамлар билан тўлдирганларини, турмалар торлик қилиб, қуш учмас жойлардан темир-бетондан қуйма турмалар қурдирганларини эслайлик.\nЙигирма йилдирки, ўғирлик ва коррупцияга асосланган мунофиқ Диктатор давлатининг ўз халқига хиёнаткорона сиёсати айни кунда бутун дунёга маълум бўлгани ҳолда, аксарият ёшларимиз тўғри ахборотдан маҳрум, тирикчилик билан андармон бўлиб, илм-фандан узоқ, ижтимоий-сиёсий муҳит таҳлилидан ожиздирлар. Кўриниб турибдики, Давлатни ўз меросхўрига топширишни мўлжаллаган Диктатор учун халқни кўрлик ва хўрликда тутиш айни муддаодир.\nМатбуоти ўлган, телерадиоси масхарабозлик ва раққосликдан, карнай-сурнай, чойхона ош, лўттибозлик, бошлиқларига хушомаддан ортмайдиган, қишлоқлар аҳолисининг ёзда сувсиз, соясиз, қишда чироқсиз, ўтсиз-оловсиз ўтириш-туришига маймунлар йиғлайдиган мамлакатнинг қуллари додини эшитадиган қулоқ, аҳволини кўрадиган кўз йўқлиги ҳам исбот талаб қилмайдиган маълум ҳақиқатдир.\n…Ҳақиқатни авлодларга етказиш, ёзиб қолдириш, сўзлаб бериш ва ҳақ йўлга даъват қилиш иймонга ҳаловат, виждонга роҳат, охиратга хужжат-у, далолат экан, биз– бугуннинг катта авлоди бу йўлда ҳамон собитмиз. Ишонамизки, халқимиз, фарзандларимиз, муҳожиротдаги дўстларимиз бир ёқадан бош чиқариб, кураш йўлига киражаклар, эрта-индин ўз Ўзбекистонига ўзлари эга бўлажаклар ва биз ҳам уларга ҳамнафасмиз, иншааллоҳ.\nОмонликда кўришгаймиз, деб кўп саломлар билан\nўзбегимнинг бир гуруҳ\nКАТТА АВЛОД ВАКИЛЛАРИ ёздик.


Познер — Shermuhammad.Net\nБош саҳифа / Tag Archives: Познер\n22/03/2016\tСиёсат 0\nЎткан ҳафта Россиянинг “Дождь” телеканалида таниқли журналист Познер ва сиёсатчи Навальний ўртасида дебат бўлиб ўтди. Унда Россиянинг федерал телеканалларидаги цензура масаласи асосий мавзу бўлди. Гарчи Познер билан Навальний ўртасидаги тортишув аниқ бир ҳолат, яъни ёш қизалоқни бошидан жудо қилган энага Гулчеҳра Бобоқулова иши юзасидан келиб чиққан бўлса ҳам, шу баҳона …\n19/12/2013\tСиёсат 0\nСўнгги кунларда энг кўп муҳокама қилинаётган мавзулардан бири, шубҳасиз, Михаил Ходорковскийнинг озодликка чиқишидир. Бу борада билдирилган барча фикр ва мулоҳазаларни ўқиб чиқиш учун анча вақт сарфлаш зарур. Шу фикрлар орасида таниқли россиялик журналист Владимир Познер билдирган фикрлар эътиборимни тортди. Уни таржима қилиб, эътиборингизга ҳавола қилишга қарор қилдим. Олдиндан таржима сифати …


5 дақиқа учун 5,5 млн сўм жарима ёхуд қандай қилиб “мулла” бўлдим... | Azon.uz - Ахборот-таҳлилий портал\n5 дақиқа учун 5,5 млн сўм жарима ёхуд қандай қилиб “мулла” бўлдим...\n3365 19:30 13.02.2021\nКўчаларимизда кундан кунга автомобиллар сони ортиб боряпти. Давлат статистика қўмитасининг хабар қилишича, Ўзбекистонда ҳозирги кунда ҳар 100 та хўжаликка 49 та енгил автомобиль тўғри келмоқда.\nШундай бўлгач, ҳайдовчилик маданияти деган гап ўз-ўзидан кун тартибига чиқаверади. Кимларнингдир хатти-ҳаракатини танқид қилиш ниятим йўқ (чунки кўчаларимиздаги манзара шундоқ ҳам барчага аён). Фақат ўзимга ёққан айрим ҳайдовчиларнинг ибратли ҳаракатлари ва тезликни меёрдан ошириш оқибатлари ҳақидаги фикрларим билан ўртоқлашмоқчиман, холос.\nБир акамиз бор, машинани шундай тартибли ҳайдайдики, унинг ёнида юрсам, жудаям хотиржам бўламан. Йўл сўраганга йўл беради, шошилмайди, хавфли “манёвр”лар қилмайди. Шиори ҳам ажойиб: “Аҳмоққа йўл бер!”\nБаъзан каминадан сўраб қолади: “Йўл кимники?” Жавобим китобий: “Кимга яшил чироқ ёнса, ўшаники-да!” “Йўқ, – дейди у хотиржам. – Йўл аҳмоқники!” Кейин ҳикматли латифа айта бошлайди.\n“Бир куни Афанди эшагини миниб кетаётиб бир кўприкка дуч келибди. Энди ўта бошласа, у тарафдан бир бой отда шошиб келиб қолибди. Табиийки, йўл кўприкка биринчи келган афандиники. Аммо бой бой-да – ўзиники ўтказиш пайида бўлади.\n– Эй Афанди, қоч, мен аҳмоққа йўл бермайман, – дебди ўзича аския қилиб.\n– Мен бераман, бой ота, ўтинг, марҳамат, – деган экан Афанди...”\nМириқиб куламан. У давом этади:\n“Бир отахон эллик йил ҳайдовчилик қилибди, лекин бирор марта ҳам авария содир этмабди. Мухбирлар ундан: «Отахон, бундай муваффақиятга қандай эришдингиз?» деб сўрашибди. Отахон шундай жавоб берган экан: “Болам, аҳмоққа йўл бериб...”\nЙўлимиздан юк машинаси чиқиб қолса, унга ён беради ва ўрни келганидан фойдаланиб айтади: “Ҳайдовчи бошқаларни ҳурмат қилиши керак. Айниқса, юк машинасини бошқараётганларни... Чунки бунақа машиналарни бошқариш осон эмас. Автобус, “машкуртка”ларга ҳам йўл бериб юрсанг, савоб бўлади. Сабаби улар кўпчиликка хизмат қилади. Йўл берсанг, йўлинг очилади, деган ота-боболаримиз...”\nУ яна ҳикоясини давом эттиради:\n“Бир табассум, бир имо дўст қилур ағёрни ҳам, дейди шоир. Бу гапда жон бор экан. Кунларнинг бирида биттаси беодобларча шартта йўлимни кесиб, мени ноқулай вазиятга солиб кетди. Орқасидан қувиб бориб, энди ғазабимни сочаман, десам, у менга қараб жилмайди ва қўлини кўксига қўйиб: “Узр, ака, узр...” – деди. Ажабо, ғазабим ўз-ўзидан йўқолиб, юзимга беихтиёр табассум югурди. Дарҳол “ҳечқиси йўқ”, деб кечирдим ва хушкайфиятда йўлимда давом этдим.\nДарвоқе, сарлавҳадаги гап ҳақида...\nИш юзасидан, оилавий эҳтиёжлар важидан тез-тез водийга бориб тураман. Ҳар бир йўлга чиққан йўловчи қатори камина ҳам манзилимга тезроқ етиб олиш ҳаракатида бўламан. Одатда ҳар доим вақтга қараб, текшириб юраман, у ёққа, ё бу ёққа уч соат ёки уч соату йигирма дақиқада етиб келардим. Бир йил давомида “радар”га тушган жарималарим беш ярим миллион сўмдан ошиб кетибди (битта икки, иккита бир млн сўмлиги бор экан). Радарга қарши мослама ҳам панд берибди. Ўздан-ўзим ранжиб юрдим, аммо барибир ўзимни оқлайдиган баҳоналарим босиб кетаверди.\nБир ойча муқаддам Azon.tv’да эфирга узатилган “Жумадан жумагача” дастури орқали устоз Мубашшир Аҳмаднинг йўл қоидалари ҳақидаги фикрларини эшитиб қолдим. У кишига кўра, йўл ҳаракати қоидалари амал қилиш мусулмон кишининг ахлоқидан экан. Шу фикрларни эшитганимдан кейин ўзимга ваъда бердим: “Қоидани бузмайман! Секин юраман!”\nТошкентга қайтишда машинамни “қоидалар”га риоя этган ҳолда бошқардим ва... Уйга етиб келганимда аниқласам, йўлга уч соату йигирма беш дақиқа сарф этибман. Яъни одатдагидан беш дақиқа кеч келибман, холос. Беш дақиқагина... Афсусланиб кетдим. Демак, қандайдир беш дақиқа учун беш ярим миллион сўмдан зиёдга тушдим! Бай, бай, бай... Майли, нима ҳам дердим, Аллоҳ хайрлиси билан тўлдирсин. Ўшандан буён жаримага тушмадим, алҳамдулиллаҳ.\nДарвоқе, ўша охирги тез юрганимда қайсидир бир “эпчил” радар ускунаси бир миллион бир юз ўн беш минг сўмлик жарима ёзиб қўйибди. Ўн беш кунлик имтиёздан фойдаланиб, тезгина етмиш фоизини тўладим.\nХулоса ўрнида айтмоқчиманки, охирги пайтларда хусусий тадбиркорларга тегишли тартибда йўлларга “радар қўйиш”га рухсат берилгани мени ҳам ранжитди. Аммо... қоида бўйича юрсак, радарларга “иш” қолмайди, иншааллоҳ...\n92 15:16 06.03.2021\n241 15:01 06.03.2021\n92 14:30 06.03.2021\n202 14:05 06.03.2021\n131 13:30 06.03.2021\n114 12:30 06.03.2021


Ҳокимлик Қибрайдаги қулупнай даласи нега пайҳон қилинганини айтди | Qalampir.uz\nЖамият\t20 Май 17:25 29081\nАввалроқ, Қибрай туманида 9 гектар майдондаги пишган қулупнай бульдозерда бузилиб, вайрон қилингани ҳақида хабар берган эдик. Ҳолат бўйича Қибрай тумани ҳокимлиги расмий муносабат билдирди.\nУнга кўра, ушбу видеолавҳада кўрсатилган ер майдони “Чинкелди” МФЙ Янгиобод қишлоғи М.Бехбудий кўчасида жойлашган “Саидвали ҳожи” фермер хўжалигига тегишли бўлиб, жами 20,9 гектарлик майдоннинг 8 гектарига (видеода 9 гектар дейилган) қулупнай экилган.\n“Саидвали ҳожи” фермер хўжалиги ер майдонларидан экин экиб фойдаланиш учун деҳқонлар билан ўзаро оғзаки ( ҳеч қандай ҳужжатлар расмийлаштирилмаган) келишувга асосан иккиламчи ижарага берилган.\n“Фермер хўжалигининг ер майдонлари давлат эҳтиёжлари учун олинганлиги (олдиндан огоҳлантириш хатлари берилган) муносабати билан фермер хўжалигига етказилган зарар белгиланган тартибда қоплаб берилади.\nКелтирилган зарарни қоплаш бўйича амалга оширилган ишлар юзасидан қўшимча ахборот берилади”, дейилади ҳокимлик хабарида.\nҲокимлик фермернинг ерини давлат эҳтиёжи учун олган бўлса, нега деҳқонларга ҳосилини йиғиб олишига қўйиб бермади. Ахир бу ҳам давлатнинг “чўнтагига”, ҳам миришкор деҳқонга фойда бўлардику. Энг камида давлат деҳқоннинг пайҳон қилинган ҳосили учун фермерга қўшимча маблағ тўламаган бўлармиди? Давлат идоралари “саллани олиб кел деса, каллани олиб келиш”дан қачон воз кечаркин?\n06 Декабрь 13:01 77157\n06 Декабрь 19:56 52026\n05 Декабрь 18:58 33189\n04 Декабрь 11:13 32584\n04 Декабрь 11:38 32059


Ўзбекистонда баҳорнинг биринчи куни қандай об-ҳаво билан бошланади? » Ўзбекистон янгиликлари – Zamin.uz\n, 13 2021, 20:31\n28 фев, 17:13 1 827 Ўзбекистон\nЎзбекистонда 1 март, душанба куни кутилаётган об-ҳаво маълумоти эълон қилинди. Тошкент шаҳрида ҳаво ўзгариб туради, ёғингарчилик кутилмайди Шамол шарқдан 3—8 метр/секунд тезликда эсади. Ҳарорат кечаси 1 даража совуқ—1 даража илиқ, кундузи 13—15 даража илиқ бўлади.\nҚорақалпог‘истон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 0—5 даража совуқ, кундузи 8—13 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7—12 метр/секунд тезликда эсади. Ҳарорат кечаси 3 даража совуқ—2 даража илиқ, кундузи 12—17 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 0—5 даража совуқ, кундузи 10—15 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 0—5 даража илиқ, баъзи жойларда 2 даража совуққача, кундузи 12—17 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5—10 метр/секунд тезликда эсади. Ҳарорат кечаси 0—5 даража совуқ, кундузи 5—10 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларда кузатилиши мумкин. Қор кўчиши хавфи бор. Шамол шарқдан 7—12 метр/секунд тезликда эсади. Ҳарорат кечаси 3—8 даража совуқ, кундузи 3—8 даража илиқ бўлади.\nМирзиёев ёшлар билан ишлашни эплай олмаган бир қатор амалдорларни ишдан олди 13 апр, 16:44 631\nИспанияда очиқ ҳавода дарс ўтишга мўлжалланган пляж мактаби очилди 13 апр, 16:13 296\nРамазон ойида туғилган фарзандларга қандай исм қўйиш лозим? 13 апр, 15:39 523\nАмерикалик аёл эри фастфуддан пул тежаши учун унга сэндвич тайёрлаб берган. Бироқ у сэндвичларни сотиб, фастфуд олиб еган 13 апр, 15:05 644


ЎзА - Хонободликлар фарёди: газ-ку йўқ, ҳеч бўлмаса электр энергияси таъминоти яхшилансин... (+видео)\nМаҳалла аҳолисининг электр ва табиий газ таъминоти бўйича мурожаатини ўрганиш учун Ўзбекистон Миллий ахборот агентлиги – ЎзА мухбири одамлар билан юзма-юз мулоқотда бўлиб, вазиятни ўрганди.\nҚишлоқдаги 1 минг 300 дан зиёд хонадонда кейинги пайтларда тез-тез, ҳатто кунига 7-8 марталаб электр сабабсиз узилиб қолмоқда. Биз қишлоққа борганимизда чамаси соат 17.00 атрофида хонадонларда электр токи йўқ эди. Аҳоли электр бор пайтда ҳам қувват пастлиги сабаб электр билан ишлайдиган дазмол, совутгич ва шунга ўхшаш маиший техника буюмларини ишлатиш имкони бўлмаётганидан нолиди.\n–Маҳалламизда газ қувурлари бўлса-да, табиий газ узиб ташланган, – дейди Хондамир Аҳмедов. – Бир неча марта туман, вилоят газ идораларига мурожаат қилдик, лекин ҳеч қандай фойдаси бўлмади. Фақат битта жавоб — “бу намунали уйлар кўмирга мослашган“, деган жавобни олдик. Хўп, газ йўқ, ҳеч бўлмаса, электр энергияси таъминотини яхшилаб беришсин. Электр токининг кучланиши кам бўлгани боис Қарши туман ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Даврон Ризаевга мурожаат қилганимизда ҳатто эшитишни ҳам истамади. Қарши тумани электр тармоқлари раҳбарияти ҳам “муаммони ҳал қилиб берамиздан“ нарига ўтмаяпти. Мана, икки ойдирки, ёш болаларимиз билан совуқ уйда ўтирибмиз. Кечқурунлари 120-153 вольт кучланишда электр энергияси узатилмоқда. Бу кучланишга инверторли кондиционер ҳам ишламайди.\nРост, маҳаллада айни пайтда намунавий лойиҳалар асосида қурилган 58 та уй бўлиб, уларнинг ҳеч бирида иситиш тизими яхши йўлга қўйилмаган. Газга мослашган қозонхоналар ўрнатилган, газ қувурлари тортилган, аммо табиий газ йўқлиги сабаб уларнинг ҳеч бири ишламайди. Электр печларидан ҳам фойдаланиш имконсиз. Қозонхоналарни кўмир билан ишлатиш учун эса, етарлича кўмирнинг ўзи йўқ. Натижада 4-5 хонали уйнинг кичкина бир хонасига қўлбола печлар ўрнатиб олган. Ғишт деворни тешиб, мўриларини чиқариб қўйган.\n– Не-не орзу-умидлар билан 2016 йилда намунали уйга кўчиб кирганмиз, –дейди Гуласал Ҳотамова. – Қиш мавсуми бошланиши билан ичимизга ғулғула тушаверади. Сабаби, уйни қандай иситишни билмаймиз. Газ йўқ, кўмир йўқ, электр қуввати паст. Бунинг устига электр энергияси жуда кўп узилади. Уйлар жуда зах ва совуқ. Фарзандларимизнинг боши касалдан чиқмайди. Дардингни кимга айтишни билмайсан. Бу уйларнинг қурилиши ҳам шу қадар сифатсизки, деворлари захлаб, ўпирилиб тушяпти. Қийин шароитда яшашни истамаган қўшнилар шаҳарга ижарага чиқиб, уйини сотувга ҳам қўйган. Одам бор жойга одам келади. Уйимизга келган меҳмонларни тузукроқ кутиб ололмаймиз. Чунки шароит йўқ.\nНамунали уйларни кузатар эканмиз, қурилганига 4-5 йил бўлмасдан девор сувоқлари оқиб тушаётгани гувоҳи бўлдик. Бу ҳали уйларнинг сиртида кўриниб турган ҳолат, ким билсин, унинг ичкида қанча муаммо бор.\nМаҳалла аҳлининг таъкидлашича, ҳудудда жойлашган боғча ва мактабда ҳам иситиш тизими кўнгилдагидек эмас. Бир пайтлар ушбу маҳаллада ҳам табиий газ бўлган. 2005 йилгача аҳоли бу имкониятдан фойдаланган. Қишлоққа тортилган ва ҳозирги пайтда тармоқдан узиб қўйилган қувурлар буни исботлаб турибди.\nБугун Президентимиз ташаббуси билан ҳудудларда аҳоли муаммолари секторлар кесимида ўрганилиб, кўпчилигига ечим топилмоқда. Наҳотки, Қарши туманидаги Хонобод қишлоғига бириктирилган сектор раҳбарлари ҳам аҳолининг бу муаммоларига ҳеч бўлмаса эътибор қаратишни ҳаёлига келтирмаётган бўлса. Қани қоп-қоп ваъдалар бериб ҳудуддан сайланган депутатлар? Нега улар йиғилишлардан бўшаб, аҳоли муаммоларини ўрганишга вақт топа олмаяпти? Туман ҳокимлиги вакиллари аҳолини ёзувчига чиқариб, уларни эшитишни ҳам истамаса, одамларнинг жиғибийрон бўлганича бор. Дардини кимга айтсин? Табиий газ масаласини-ку ресурс йўқ, деган иддао билан англадик. Аммо наҳотки, электр энергияси қувватини ошириш ёки кўмир таъминотини яхшилашнинг имкони бўлмаса?\nЎйлаймизки, Қарши туман ҳокимлиги мутасаддилари ушбу масалани обдон ўрганишади, муаммога ечим топишади ва кейинги гал маҳаллага одамларнинг ҳаётдан рози бўлиб яшаётгани ҳақида мақола тайёрлаш учун борамиз.


Франция терма жамоасининг Албания ва Андоррага қарши ўйинлар учун таркиби эълон қилинди\n29 август, 2019, 19:11 436\nТеглар:Франция | Евро-2020\nАмалдаги жаҳон чемпиони Франция терма жамоаси Евро-2020 саралаш босқичи доирасида сентябр ойида Албания ва Андорра термасига қарши баҳс олиб боради.\n"Учранглилар" устози Дидье Дешам мазкур беллашувлар учун терма жамоага чақирилган футболчилар рўйхатини эълон қилди.\nДарвозабонлар: Альфонс Ареоля («ПСЖ»), Уго Льорис («Тоттенхэм»), Майк Меньян («Лилль»);\nҲимоячилар: Лео Дюбуа («Лион»), Бенжамен Павар, Люка Эрнандес («Бавария»), Эмерик Лапорт («Манчестер Сити»), Клеман Лангле («Барселона»), Рафаэль Варан («Реал»), Курт Зума («Челси»), Люка Динь («Эвертон»);\nЯрим ҳимоячилар: Блез Матюиди («Ювентус»), Стивен Нзонзи («Галатасарой»), Поль Погба («Манчестер Юнайтед»), Мусса Сиссоко («Тоттенхэм»), Корантен Толиссо, Кингсли Коман («Бавария»), Набиль Фекир («Бетис»), Тома Лемар («Атлетико»), Жонатан Иконе («Лилль»);\nҲужумчилар: Виссам Бен-Йеддер («Монако»), Оливье Жиру («Челси»), Антуан Гризманн («Барселона»).\nФранция – Андорра 3:0 (видео)\nЕвро-2020 саралаш босқичи. Франция Андорра дарвозасига жавобсиз 3 та тўп киритди\nФранция – Андорра. Гризманн ва Жиру асосий таркибда майдонга тушади


Россияда янги антирекорд: бир кунда 34,3 минг кишида коронавирус аниқланди — Sof.uz\nЖАҲОН 263,011,747 237,481,192 5,232,538\n17.10 17:43 54 Жаҳон\n17 октябрь эрталаб ҳолатига Россияда коронавирус инфекциясига чалиниш бўйича 34 303 та янги ҳолат аниқланди, деб ёзади Meduza вирусга қарши кураш бўйича федерал штабга таяниб. Бу пандемия бошидан буён янги максимум кўрсаткичдир.\nРасмий маълумотларга кўра, COVID-19 билан касалланганлар сони 7 992 687 кишига етди. Ўтган бир кеча-кундузда инфекция оқибатида 997 киши, бутун кузатувлар даврида эса 223 312 киши вафот этган.\nКоронавирусга чалинганлар сони август охиридан буён ўсмоқда. Чунончи, 30 августда Россияда 18 325 киши касалланган бўлса, 9 октябрда — 29 362 киши. Сўнгги тўрт кундан буён мамлакатда кунига 30 мингдан ортиқ касалланиш ҳолатлари қайд этилмоқда.\n15 октябрдан Россия Федерацияси тезкор штаби коронавирусга қарши эмланганларнинг статистикасини ҳам олиб бора бошлади. Ушбу маълумотларга кўра, вакцинанинг биринчи компоненти билан 51 миллиондан ортиқ одам эмланган бўлса, 47,5 миллиондан зиёд Россия фуқароси тўлиқ вакцинациядан ўтган. Жамоавий иммунитет даражаси 45 фоиз деб баҳоланди.\nКеча, 22:42 301 Ўзбекистон\nКеча, 22:32 177 Ўзбекистон


«Мактабдаги аҳволни кўрса, одам тавба деб юборади» — Шавкат Мирзиёев - XABAR.INFO\nПрезидент Шавкат Мирзиёев макроиқтисодий вазият, ҳудудлар ва тармоқларда иқтисодий ўсишни таъминлаш бўйича биринчи ярим йилликдаги вазифаларга бағишланган видеоселектор йиғилиши ўтказди.\n«Мени нима қийнайди десангиз, айтаман: мактабдаги шароит. Мактабдаги аҳволларни кўрса, одам тавба деб юборади. Шу 4 йилда мактабга жуда кўп эътибор бердик, аммо муаммолар ҳали ҳам кўп. Камчиликларни 27 йил кўриб-кўрмасликка олганмиз. Сурхондарё, Қашқадарё, Самарқанддаги мактабларнинг аҳволини яхши биламан.\nУчинчи Ренессансга пойдевор қуряпмиз, деяпмиз. Агар маблағларни тўғри сарфлаб, келажагимиз бўлган мактабларга биринчи навбатда йўналтирмасак, китобини, шароитини, ўқитувчининг иш ҳақини жой-жойига қўймасак, ниятимизга эриша олмаймиз.\nҲозирнинг ўзида мактабни таъмирлаш, уёқ-буёғини суваш учун 30 триллион сўм керак бўляпти. Бир пайтлар партани олиб бориб қўйиб, мактаб филиаллари очилган. Бу ҳозир катта муаммога айланяпти: бундай мактаблар филиалларида ўқиган болаларнинг билими, ўқитувчиларнинг савияси, ойлиги, шароити қандай бўлади – бунга жавоб йўқ. Бу фақат мактаб таълимининг ўзидаги муаммолар. Шерматов (Халқ таълими вазири)ни олдимга чақирсам, шароитни яхшилаш учун 30 триллион маблағ керак, деяпти. Бу китоб-у партасини ҳисобга олинмаганда, фақат таъмирлаш учун кетадиган маблағ. Хаджибаев (соғлиқни сақлаш вазири)ни чақирсам, 60 триллион сўм керак, деяпти. Бу пулларни қаердан оламиз?» ,- деди Шавкат Мирзиёев.\nДавлатимиз раҳбари бу каби йиллар давомида тўпланиб қолган долзарб ижтимоий муаммоларни бартараф этиш учун аввало ўз вақтида солиқ тушумларини таъминлаш зарурлигини таъкидлади. Маблағларни мақсадли сарфлаш назоратини кучайтириш бўйича топшириқ берди.\nОЛДИНГИ СAХИФAСаида Мирзиёевадан самимий табрик ва мафтункор сурат\nКЕЙИНГИ СAХИФAШавкат Мирзиёев Ўзбекистоннинг ташқи қарзи ҳақида гапирди


Ҳиндистонда диний байрам пайтида юзага келган тиқилинч оқибатида 27 киши ҳалок бўлди\nҲиндистоннинг Андхра Прадеш штатидаги Ражамандри шаҳрида диний байрам ўтказилиши пайтида юзага келган тиқилинчда 27 киши ҳалок бўлди, улардан 13 нафари аёллар бўлган. Яна 40 киши жароҳат олди.\nВоқеа маҳаллий вақт билан соат 07:30 ва 08:00 орасида содир бўлди. Кўп сондаги одамлар Годавари дарёсида таҳорат олиш учун бориладиган зиналарда тўпланишди. Бир неча кун давомида дарёнинг суви илоҳий деб ҳисобланади. Дарёга учта дарвозадан кирилади, айнан улар олдида катта сондаги оломон йиғилган. Фожиа шу дарвозалар очилган пайтда бир аёл оломон босими остида оёқда тура олмай йиқилганидан кейин юз берган.\nҲуқуқ-тартибот муассасаларининг айтишича, оломонда бир миллионга яқин одам бўлган. Байрамнинг кейинги кунлари яна 40 млн га яқин зиёратчи келиши кутилмоқда.\nШаҳар маъмурияти ҳалок бўлганларнинг таналари маҳаллий шифохонанинг ўликхонасига, жароҳат олганлар эса қўшни шифохонага етказилганларини маълум қилди.\n“Ҳозирча 27 киши ҳалок бўлгани ҳақида маълумот бор, улардан кўпчилигини кекса аёллар ташкил қилмоқда”, деб айтмоқда шаҳар маъмурияти вакили.\nҚайд этилишича, кўпчилик зиёратчилар маросимнинг бошланишидан анча аввал келиб, анча ҳолдан тойган бўлган.\nМаросимга Андхра-Прадеш штати раҳбарияти бошлиғи Чандрабабу Найду ҳам бир неча марта ташриф буюриб, дарёда тантанали ювиниш маросимида иштирок этди. Фожиадан кейин Найду қурбонлар оилаларига ўз таъзиясини билдирди. Найду қутқарув хизматлари ҳаракатлари унинг шахсий назоратида эканлигини ва ҳалок бўлганлар оилаларига 100 минг рупийдан моддий ёрдам ажратилишини маълум қилди.\nШу билан биргаликда, штат раҳбари барча зиёратчилардан бундай нохуш воқеалар содир бўлмаслиги учун дарёга тушаётган пайтда навбатга риоя қилишни сўради.\nГодавари дарёсида ювиниш маросими 12 йилда бир марта амалга оширилади. Бу йилги маросим астрономик нуқтаи назардан айниқса жуда қимматли ҳисобланади, чунки бу йилги байрам 144 йилда бир марта келадиган Маха Пушкаралу байрами билан бир вақтга тўғри келмоқда.


14 октябр 2019, Тошкент вақти: 13:09\nОртиқ Отажонов Прагада қўшиқ айтмоқда.\nЎзбекистон ва Туркманистон Халқ артисти¸ Ортиқ Отажонов 2009 йил октябрь ойида Озодлик радиосиининг Прагадаги бош қароргоҳида меҳмон бўлган ва радиостанция журналистлари учун махсус концерт берган эди.\nБундан 10 йил аввалги учрашув ҳақида Ортиқ Отажонов илтимосига кўра xабар бермаган эдик. Ортиқ ака ўшанда бизга суҳбат берган ва “вақти келганда эълон қиларсизлар” деган эди.\nБугун миллионлаб мухлисга эга бўлган санъаткор оламдан ўтган куни у кишининг Озодлик меҳмони бўлгани ҳақида ëзиш вақти келди.\nОртиқ Отажонов билан суҳбат\n2009 йилда Ортиқ ака ва хотини Гулсара опа Чехиядаги машҳур Карлови вари курортида даволаниш учун келгани ҳақида ота-онасини кутиш учун Прага аэропортига чиққан ҳамкасбим хабар топиб келди. Ҳамкасбимнинг ота-онаси ҳофиз билан битта учоқда келган эди.\nБу хабарни эшитиб¸ "Ортиқ акани Озодликка таклиф қилайлик "¸ деган фикр туғилди.\nАйнан ўша кунлари Ўзбекистон телеканаллари Озодлик радиосининг "ëвузлиги” ҳақидаги навбатдаги фильмни намойиш қилган ва радио журналистларининг расмларини чиқариб¸ мана "халқ душманлари" дея эълон қилган эди.\nОртиқ Отажонов Озодлик мухбири Шуҳрат Бобожон билан.\nБундай пайтда унча-мунча одамнинг Ўзбекистон “душман” деб эълон қилган АҚШ радиоси ëнига яқинлашишга юраги бетламас эди.\nАммо Ортиқ Отажонов Озодликка суҳбат бериш¸ санъат ва маданиятга оид ўз фикр-мулоҳазаларини билдиришдан қўрқмаган саноқли ўзбек санъаткорларидан бири эди.\nШу боис “Ортиқ оға Озодликка келмайсизми” деган таклифимга: " Албатта бораман¸ ëшуллию ëши кичик билан учрашиб¸ соз-суҳбат қилиб бераман. Фақат бир тор топиб қўйинглар”¸ деди Ортиқ оға.\nЎша пайтда Озод Европа/Озодлик радиосининг президенти бўлган Жеф Гедмин ўз вақтида мусиқашунос сифатида тадиқиқотлар қилган ва Шарқ мусиқасини севган киши эди.\n"Бир вақтнинг ўзида Ўзбекистон Туркманистон ва Татаристон Халқ артисти бўлган артист билан учрашиш мен учун шараф"¸ деди Жеф Гедмин.\nРадионинг туркман¸ татар-бошқирд¸ қозоқ¸ қирғиз¸ озарбайжон ва тожик хизмати раҳбарлари ҳам ўзбек ҳофизи билан учрашишга ҳавасланишди.\n2009 йилнинг 24 октябрь куни Ортиқ ака ва хотини Гулсара опа Карлови варидан Прагага келишди.\nУларни радиога яқин жойдаги Дон Жовани меҳмонхонаси олдида кутиб олдим. Ортиқ акани олдиндан¸ ҳали Хоразмдаги телеканалда ишлаган пайтдан яхши танир эдим.\nМана у: ўрта бўйли¸ чарм пальто¸ фетр кепка кийган Ортиқ ака. Ëнида оқ юзли Гулсара опа кулимсираб турибди. Ортиқ ака меҳмонхонанинг номига қараб “ Дон Жуан кимлигини биласанми Гулсара?” деб сўради. Раҳматлик Гулсара опа “Нердан билайин” деса¸ “Дон Жуан ошиқлар тимсоли” деб кулиб қўйди.\nБинога кираверишда бу бино жойлашган ерда улуғ бастакор Моцарт қўниб ўтган¸ деган ëзувни ўқиб таъсирланди. Моцартнинг оқ мармардан ясалган ҳайкалига қараб¸ бир зум тин олди. Моцарт ҳақида фақат тор доира мутахассислари биладиган баъзи тафсилотларни айтиб берди.\nОртиқ ака билимдон ва закий инсон эди.\n25 октябрь куни Ортиқ ака Озодлик радиоси ўзбек хизматининг эрталабки мажлисида фахрли меҳмон сифатида қатнашди.\nЭкспромт савол-жавоблар бўлди. Ортиқ ака тортинмай ўз фикрларини очиқ ва эмин-эркин билдириб ўтирди.\nХоразмнинг олис Боғот туманида туғилган Ортиқ ака Миср араб республикасига сафар қилганида президентнинг хос меҳмони бўлиб орден олгани ва бошқа қизиқ ҳикояларни айтиб берди\nКарлови варида дам олаëтганида фирибгарлар унга чех крони дея муомаладан чиққан венгер форинтларини алдаб бериб кетганини мутойиба қилиб айтиб берди.\nЛиберал ғояларга очиқлик¸ берилган саволга гапни айлантирмай аниқ ва лўнда баъзан эса саркастик жавоб бериши билан бошқа ҳофизлардан фарқланар эди Ортиқ ака.\nПешинга яқин Ортиқ Отажоновни Озодлик радиоси президенти Жаф Гедмин қабул қилди.\nОртиқ Отажоновдан тор калласига қандай тери тортилиши¸ танбур нохун билан чалинадими ëки бармоқ биланми¸ қўшнайнинг сурнайдан фарқи каби саволларни сўраб¸ жавобларни мароқ билан эшитди.\nБир вақтлар қозоқ хизматида журналист бўлиб ишлаган асли тошкентлик Абдуғани аканинг уйига бориб икки каллали Озарбайжон торини олиб келган эдик.\nОртиқ ака тор сифатидан мамнун бўлмади. “Ўзим сизларга яхши бир тор совға қилиб юбораман. Шу ерда турсин. Эндики сафар келганимда зўр концерт бераман”¸ деди.\nАфсус¸ Ортиқ акага бошқа келиш насиб қилмади.\nЎша пайтлар радио янги бинога кўчиб ўтган эди. Бинонинг биринчи қаватидаги улкан залда концерт берган илк санъаткор¸ янглишмасам¸ Ортиқ Отажонов эди.\nБугун Ортиқ оғанинг ўлими хабари ортидан эски русумдаги видеокассетага туширилган 10 йил олдинги кадрларни томоша қилиб ўтириб Ортиқ Отажонов билан учрашишга келган журналистлар билан тўла залдаги илиқ атмосферани қайта ҳис қилдим.\nАввалига туркман хизмати журналисти Жамол Ëзлиева Ортиқ акани тўпланганларга таништирди.\nТожик журналистлари “Сизни яхши таниймиз¸ “Умр ўтар” ни айтиб беринг”¸ дейишди.\nОртиқ ака “хонлар ўтар вақт ўтар “ дея¸ Озод Европа/Озодлик радиоси залида куйлаб бошлади. Бу жасорат эди.\nЗотан дунëдаги энг ëвуз диктаторлар рўйхатига кирган “хон” ҳали ўз "тахти"да ўтирар¸ унинг ўлишига яна 7 йил бор эди. Ўша пайтда Ортиқ Отажонов “исталмаган санъаткорлар” рўйхатида эди. Теле ва радиоканаллар ва катта концерт залларида концерт беришга изн йўқ эди. Юбилей ўтказилганида¸ на Маданият вазирлиги ва на девондан кимса йўқламаган эди. Аммо Ортиқ ака бу чеклашларга қарамасдан¸ элнинг тўю томоша ва байрамида қўшиғини куйлайверди.\nЭски видеотасвирга тикиламан. Кумушранг костюм кийган Ортиқ Отажонов куйлаяпти:\nУмр йўл, қайрилиш кўп,\nУчрашиш, айрилиш кўп,\nУнутиш, айрилиш кўп...\nОзодлик журналистлари ҳофиз билан мулоқотга тўйишмади. Мулоқотни Праганинг қадимий қисмидаги араб ресторанида давом эттирдик.\nЎша пайтда Ўзбекистондан Прагага келиб ишлаëтган ўзбеклар Ортиқ акани кўриб саломлашишди. Ортиқ ака уларга қараб¸ “Қуëннинг туғилган тепаси эмас¸ балки қорни тўйган тепаси муҳим. Насибангиз қаерга сочилган бўлса¸ териб юраверинглар”¸ деб ҳазиллашди.\nЎша куни ярим тунгача соз-суҳбат қилган Ортиқ ака эртасига Тошкентга учиб кетди. Кетишидан олдин хайрлашиш учун¸ яна бир марта Озодлик биносига келди. Радионинг тўртинчи қаватидаги кафеда ўтириб журналистлар билан чой ичиб суҳбат қурди.\nТакси чақирдик. Ҳамкасбим Улуғбек Ортиқ ака ва Гулсара опани аэропортгача кузатиб қўйди.\nОхирга марта Ортиқ ака билан “хонлару тахтлар ” ўтиб¸ Шавкат Мирзиëев иқтидорга келган кунларда гаплашдим. Шерали Жўраев ¸ Обид Асомовлар қаторида Ортиқ ака ҳам ярим тақиқдан чиқарилган эди. “Ичим тўла қўшиқ¸ куйлаб улгуришим керак”¸ деган эди раҳматли...\nЙўл шу ерга қадар экан. Жума куни Ортиқ аканинг ўлгани хабари келди. Сал олдин Гулсара опа оламдан ўтган эди. Боғот боғларида бошланиб¸ Чорвоқ тоғларида давом этган ошиқлик ҳикояси шу зайл тугади.\nОртиқ ака билан суҳбатдан иборат дастурнинг бошига қўйган тизердаги сўзларни қайта эшитиб¸ ичим зил кетди.\nСанъатга бахш умрнинг сўнгсиз мўъжизаси бор,\nИнсон умри сарҳадли, қўшиқ умри пойиндор,\nНавосоз юраклардан ўлмас наво қолади...\nЗулфия ҳикоясининг бахтли якуни\nБобомурод Ҳамдамов 70 ëшда\nЯнги йил табриклари\nЭркин микрофон - Яна бир ота боласи...


Ўзбекистон кубоги. Бугун "Хоразм" ва "Пахтакор" ўйнайди / CHAMPIONAT.asia\nЎзбекистон кубоги. Бугун "Хоразм" ва "Пахтакор" ўйнайди\n18 апрель, жума куни Ўзбекистон Кубогида 1/16 финал ўйинларига старт берилади.\nУшбу босқичда "Пахтакор" Урганчнинг "Хоразм" клуби билан майдонга тушади. Учрашув "Пахтакор" Марказий стадионида соат 18:00да бошланади. Ҳозиргача жамоалар кубок баҳслари доирасида бирор марта тўқнаш келишмаган.\nБиринчи лигада иштирок этаётган "Хоразм" 4 турдан кейин 7 очко тўплаб, ғарбий минтақада 4-ўринни эгаллаб турибди. Таркибда аввал олий лигада ўйнаганлардан Ринат Байрамов, Маркс Курамбоев, Илёс Хайров каби футболчилар бор. Бош мураббийлик Мансур Давлетовга ишониб топширилган.


ИТСВ: Ўзбекистон Туркий тилли давлатлар ҳамкорлик кенгаши билан (...)\nИТСВ: Ўзбекистон Туркий тилли давлатлар ҳамкорлик кенгаши билан алоқаларни кенгайтиришга тайёр\nКеча Ўзбекистон Бош вазирининг ўринбосари – инвестициялар ва ташқи савдо вазири Сардор Умурзоқов Туркий тилли давлатлар ҳамкорлик кенгаши (ТТДҲК) бош котиби Бағдод Амреев билан учрашув ўтказди, деб хабар бермоқда «Дунё» АА мухбири.\nИнвестициялар ва ташқи савдо вазирлиги маълумотига кўра, учрашувда томонлар кўп қиррали ҳамкорликни янада кенгайтириш суръати ва улкан салоҳиятига урғу берган ҳолда, Ўзбекистон ва ТТДҲК ўртасидаги муносабатларнинг асосий йўналишлари юзасидан фикр алмашди.\nМулоқотда томонлар қатор устувор йўналишлар: инвестициялар, савдо, транспорт ва логистика, туризм, кичик ва ўрта бизнесни ривожлантириш ҳамда инновацияларни жорий этишда ҳамкорликни фаоллаштиришга ўзаро тайёр эканликларини билдирдилар. ТТДҲК доирасида савдо, инвестиция ва молия институтларини ташкил этиш истиқболларига алоҳида эътибор қаратилди.\nШунингдек, тарафлар Кенгашга аъзо мамлакатларнинг транзит салоҳиятини юксалтиришга қаратилган қўшма лойиҳаларни амалга оширишни назарда тутиб, транспорт ва логистика соҳасида шериклик учун кенг имкониятлар мавжудлигини таъкидлади.\nУчрашув якунлари бўйича томонлар эришилган келишувлар ва илгари сурилаётган ташаббусларни амалга ошириш бўйича навбатдаги тадбирларни, шунингдек, Ўзбекистоннинг ТТДҲК билан кўп қиррали ҳамкорлигини мустаҳкамлашга тайёр эканликларини маълум қилди.\nТТДҲК бир қатор туркий мамлакатларни бирлаштирувчи халқаро ташкилотдир. У 2009 йил 3 октябрда Озарбайжон, Қозоғистон, Қирғизистон ва Туркия ўртасида имзоланган Нахичеван Битими билан ташкил этилган. Ташкилотнинг Бош котибияти Истанбул шаҳрида (Туркия) жойлашган. Ўзбекистон 2019 йилнинг 14 сентябрида ТТДҲКга аъзо бўлди. Туркманистон ва Венгрия ушбу ташкилотнинг кузатувчи давлатларидир.


30 апрель об-ҳаво маълумоти » Ўзбекистон янгиликлари – Zamin.uz\n29-04-2016 | 19:48\nZAMIN.UZ / Узбекистон / 29 Апрел 2016 года976\nРеспублика Гидрометеорология марказининг хабар беришича, 30 апрель куни Тошкентда ҳаво ўзгариб туради, ёғингарчилик бўлмайди. Кечаси 17-19, кундузи 30-32 даража иссиқ бўлади. Бу ҳақда "Kun.uz" хабар берди.Қорақалпоғистон Республикаси ва Хоразм вилоятида ҳаво ўзгариб туради, вақти-вақти билан ёмғир ёғиб, момақалдироқ бўлиши мумкин. Кечаси 15-20, кундузи 22-27 даража иссиқ бўлади.Бухоро ва Навоий вилоятларида ҳаво ўзгариб туради, ёғингарчилик бўлмайди. Кечаси 15-20, кундузи 32-37 даража иссиқ бўлади.Тошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Кечаси 14-19, кундузи 28-33 даража иссиқ бўлади.Қашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Кечаси 17-22, кундузи 32-37 даража иссиқ бўлади.Андижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Кечаси 14-19, кундузи 28-33 даража иссиқ бўлади.Республикамизнинг тоғли ҳудудларида ҳаво ўзгариб туради, айрим туманларда қисқа муддатли ёмғир ёғиб, момақалдироқ бўлиши мумкин. Кечаси 7-12, кундузи 17-22 даража иссиқ бўлади.


22:10 / 26.10.2016\n25 октябрь куни Ўзбекистон Президенти вазифасини бажарувчи Шавкат Мирзиёев «Халқаро меҳнат ташкилотининг бирлашмалар эркинлиги ва касаба уюшмаларига бирлашиш ҳуқуқини ҳимоя қилиш тўғрисидаги 87-сонли Конвенциясини (Сан-Франциско, 1948 йил, 9 июль) ратификация қилиш ҳақида»ги қонунни имзолади. Бу ҳақда UzReport хабар берган.\nҚонун Олий Мажлис Қонунчилик палатаси томонидан 6 октябрь куни қабул қилинган ҳамда Сенат томонидан 12 октябрь куни маъқулланган эди.\nМазкур Конвенция 1948 йилда Халқаро меҳнат ташкилоти Бош Конференциясининг 31-сессиясида қабул қилинган ва 1950 йилда кучга кирган. Конвенция преамбула, 4 бўлим ва 21 моддадан иборат бўлиб, ХМТнинг 8 та асоссолувчи Конвенцияларидан бири ҳисобланади.\n– ходимлар ва иш берувчиларнинг ташкилотлар тузиш, шунингдек, ушбу ташкилотларга кириш ҳуқуқи;\n– ходимлар ва иш берувчилар ташкилотларининг ўз Уставлари ва маъмурий регламентларини ишлаб чиқиш, ўз фаолиятини ташкил этиш, ҳаракатлар дастурини тасдиқлаш ва амалга ошириш ҳуқуқи;\n– давлат органларининг бирлашиш ҳуқуқини чекловчи ёки уни қонуний амалга оширишга тўсқинлик қилувчи аралашувидан эркинлик;\n– ходимлар ва иш берувчилар ташкилотларини тарқатиб юборишни ёки маъмурий тартибда улар фаолиятини тўхтатиб қўйишни та’қиқлаш;\n– ходимлар ва иш берувчиларга бирлашиш ҳуқуқини эркин амалга оширишни кафолатловчи чоралар қабул қилиш.\nХМТ Уставига мувофиқ Конвенциянинг иштирокчи давлатлари ХМТга мазкур Конвенцияга оид ўз мажбуриятларини бажариш учун амалга оширган чора-тадбирлари тўғрисидаги маърузани тақдим этади.\n11:37 / 04.04.2018